Betul Ke Empayar Majapahit Tu Empayar Islam?

Isu Mahapatih Amangkubhumi yang satu ini bukan perkara baru sebenarnya. Dari masa ke semasa ada sahaja yang menimbulkan pernyataan bahawa Mahapatih ini beragama Islam dan Kerajaan Majapahit itu sendiri adalah sebuah kerajaan Islam.

Cuma kali ini, heboh kembali tentang buku yang bertajuk ‘Kesultanan Majapahit: Fakta Sejarah Yang Tersembunyi’ karya Herman Sinung Janutama (2010) setelah ada beberapa pihak yang membuat klaim serupa.

Antara klaim yang besar ialah nama Gajah Mada disebut sebagai Gaj Ahmada serta beragama Islam, penemuan syiling bertanda ‘Laa Ila Ha Illallah’ dan makam bernisan ‘Laa Ila Ha Illallah’ di Troloyo membuktikan bahawa Majapahit itu sebuah kerajaan Islam.

Ini adalah ‘bukti’ yang besar, masih ada ‘bukti’ yang lain seperti penempatan masyarakat Islam di Trowulan dan penemuan Surya Majapahit versi Islam. Itu antara senarai klaimnya.

Apa yang ingin saya catatkan adalah daripada pengalaman saya membuat ziarah di lapangan, berdiskusi dengan warga Trowulan yang menyintai sejarah Majapahit, melalui pembacaan Kakawin Nagara Kertagama yang dinukil oleh Mpu Prapanca pada zaman pemerintahan Hayam Wuruk, jurnal dan juga sumber-sumber lain seperti penulisan Prof. Slamet Muljana dan sejarawan yang lainnya.

Ayuh kita mulakan…

Klaim pertama, penemuan syiling bertanda ‘Laa Ila Ha Illallah’ menandakan wujudnya kesultanan Islam.

Adakah penemuan syiling ini boleh dianggap sebagai bukti absolute kesultanan Islam di Trowulan.

Ceritanya begini, sebelum era Majapahit, bumi Jawa Timur sebenarnya sudah menyaksikan kedatangan pedagang asing dari Parsi, Arab (Ta Shi), China dan lain-lain lagi. Pada zaman akhir Kerajaan Kahuripan, sekitar 1045 M, Airlangga telah membelah kerajaan ini kepada dua, yang pertama Kediri dan kedua ialah Jenggala.

Kerajaan Jenggala yang terletak di Kahuripan (Sidoarjo moden) lebih makmur daripada Kediri kerana kedudukannya yang strategik, iaitu di tebing Kali Porong (cabang Sungai Brantas) yang merupakan pintu masuk utama pedagang asing dari lautan.

Pedagang Arab yang beragama Islam sudah masuk berdagang di daerah ini sejak sekian lama, sebelum adanya Kerajaan Kediri (yang bersatu dengan Jenggala), Singosari dan Majapahit. Jadi tidak hairanlah jika wang syiling (yang bersifat mudah dibawa) ini telah dijumpai di sekitar Jawa Timur, seperti di Trowulan.

Pada tahun 2016 telah ditemui wang syiling Cina di Lamongan, Jawa Timur seberat 30kg yang dikatakan dikeluarkan oleh Dinasti Ming.

Yang sebenarnya, bukan setakat wang syiling Arab dan Cina yang ditemui, kalau ke Museum Majapahit, akan ketemu juga wang syiling dari Jepun, tembikar dari Sawankhalok, Khmer, Vietnam dan lain-lain lagi.

Klaim kedua, makam yang bernisan ‘Laa Ila Ha Illallah’ menandakan kesultanan Islam wujud di Trowulan.

Makam-makam ini sebenarnya merujuk kepada beberapa makam di Kompleks Pemakaman Troloyo, lebih-lebih lagi Makam Pitu (Tujuh) dan juga makam pendakwah termasyhur, Sheikh Jamadil Kubro yang bertarikh 1376 Masihi.

Fakta yang nyata, ketujuh-tujuh makam ini mencatat tarikh seperti 1407 M, 1427 M, 1467 M dan 1475 M. Zaman ini sememangnya pada era Majapahit, begitu juga halnya dengan makam Sheikh Jamadil Kubro.

Namun, Makam Pitu ini tidaklah diketahui siapa empunyanya yang sebenar walaupun ada pihak yang memberi daftar nama makam-makam ini seperti nama Sabda Palon, Patih Noto Kusumo, Pangeran Noto Suryo dan lain-lain lagi.

Menurut masyarakat setempat Trowulan yang saya temui, makam-makam ini dikatakan milik pedagang asing yang membuka penempatan Islam di sini, atas kebenaran penguasa Majapahit. Pada ketika itu, wujudnya kebebasan beragama dan pastilah komuniti ini mempunyai struktur masyarakatnya yang tersendiri.

Tidak hairanlah jika masyarakat Islam Trowulan mempunyai Tok Imam dan Tok Kadi, seperti yang tercatat pada nisan Sunan Gresik yang mangkat pada tahun 1419 M (klaim ketiga yang menyatakan kerana ada kadi, maka wujudlah kesultanan Islam).

Komuniti minoriti Islam ini kemungkinan besar datangnya daripada dua kumpulan yang berbeza, yang pertama adalah pedagang-pedagang Arab (dan mungkin ada warga Islam dari India dan Parsi juga) yang bermastautin di sini. Yang keduanya, adalah pedagang Cina yang berasal dari Yunnan dan Selatan China.

Saya dikhabarkan bahawa Trowulan terpecah kepada tiga penempatan berbeza untuk penganut Buddha, Hindu dan Islam dan Troloyo merupakan penempatan penganut Islam.

Perlu diingat juga, interaksi antara Tanah Besar China dan kerajaan kuno di Jawa Timur bukanlah perkara asing. Kita semua sedia maklum tentang ekspedisi ketenteraan terakhir Kublai Khan ke atas Singosari yang berakhir dengan tragedi pada tahun 1292 M.

Malah, dikatakan terdapat penasihat dan wakil Dinasti Ming yang kebanyakannya beragama Islam di keraton Majapahit pada zaman raja-rajanya yang terakhir seperti Bhre Kertabhumi dan Girindrawardhana.

Sebelum pergi lebih jauh lagi, izinkan saya menceritakan secara ringkas sejarah kedatangan orang Islam Cina ke Tanah Jawa.

Sebenarnya, sudah ada orang Islam yang menetap di pesisir pantai Jawa Timur sejak zaman Dinasti Song lagi. Ianya dibuktikan dengan penemuan nisan bertanda Fatimah Binti Maimun yang bertarikh 1082 Masihi di Gresik. Adakah ianya bukti sudah ada sebuah kerajaan Islam di Pulau Jawa? Pada pendapat saya, ianya hanya tanda ada komuniti Islam di sana, tidak lebih daripada itu.

Setelah Maharaja Hongwu mengasaskan Dinasti Ming dan mengambil takhta pemerintahan Tanah Besar China daripada Dinasti Yuan (Mongol), urusan rasmi Dinasti Ming dengan mandala dan kerajaan asing di sebelah Selatan China (atau Nanyang) banyak dilakukan oleh pegawai kerajaan yang beragama Islam seperti Laksamana Cheng Ho (juga dikenali sebagai Zheng He, Ma Sanbao dan Ma He).

Ini bukanlah suatu perkara yang pelik. Pada zaman Khublai Khan (Dinasti Yuan) sendiri, begitu ramai pegawai dan gabenor provinsi yang beragama Islam telah dilantik dan kebanyakan daripada mereka ini adalah pegawai yang berkaliber dan berkebolehan. Istilah untuk mereka pada masa itu ialah Semuren dan di antara Semuren yang terkenal ialah Gabenor Yunnan iaitu Nasr Ad-Din.

Pada zaman Dinasti Ming sudah begitu banyak komuniti Islam pesisir pantai Jawa Timur dan Jawa Tengah seperti di Gresik, Tuban, Semarang, Pekalongan, Jepara dan lain-lain.

Tuban yang merupakan kota pelabuhan dan perdagangan yang maju di bawah pentadbiran awal Ronggo Lawe setelah Majapahit diasaskan juga menerima kedatangan pedagang Islam berbangsa Cina ini.

Begitu juga halnya dengan kota-kota lain yang menyaksikan kebanjiran masyarakat pedagang Cina sehingga ada yang menjawat jawatan penting Kerajaan Majapahit.

Keturunan Bong dan Ma (bermazhab Hanafi) ramai yang berhijrah ke Pulau Jawa dan penyebaran Islam bukan sahaja dilakukan oleh warga Arab dan Parsi dari arah Barat (Melaka dan lain-lain), malah warga Islam dari Selatan China juga.

Menyentuh tentang penyebaran Islam di Kota Trowulan, tidak boleh kita lupakan kisah kembara Sheikh Jamadil Kubro dari Tanah Champa hingga wafatnya beliau di Trowulan, jantung kerajaan Majapahit pada tahun 1376 Masihi.

Atas kebenaran Sri Tribuana Tunggadewi, komuniti Islam yang didirikan oleh Sheikh Jamadil ini menandakan bermulanya gelombang pertama penyebaran syiar Islam di Tanah Jawa.

Tetapi benarkah ianya bermula di Trowulan? Jawapannya tidak, kerana di Semarang sudah ada komuntiti Islam yang kecil. Malah, Sheikh Jamadil bergerak ke Trowulan dari kota ini.

Pendapat peribadi saya, Sheikh Jamadil ini seorang yang berpandangan jauh. Boleh saja beliau tinggal dan berdakwah di Semarang atau kota pesisir pantai yang lain, namun, beliau tahu, jika mahu Islam itu disebarkan dengan lebih mantap dan berkesan, di ibu kota Trowulanlah tempatnya.

Pada ketika itu, bumi Trowulan dihuni oleh pelbagai bangsa dan agama, seperti juga kota-kota penting dan besar yang lain dalam sejarah seperti Melaka, Patani dan lain-lain lagi. Asimilasi disebabkan oleh perdagangan itu tidak dapat dielakkan.

Di Trowulan, majoriti masyarakatnya menganut ajaran Hindu-Buddha malah ada masyarakatnya yang menganut aliran Kapitayan juga. Kesemua golongan ini mempunyai kawasan komuniti mereka tersendiri namun masih di bawah kuasa Kerajaan Majapahit yang berteraskan Hindu-Buddha.

Kerana itulah di Trowulan terlalu banyak peninggalan Hindu-Buddha yang boleh dilihat, bukan sahaja candi-candinya dan Pendopo Agungnya, malah, di Museum Majapahit dapat dilihat ratusan arca, relik dan tinggalan Hindu-Buddha ini.

Perlu juga saya tekankan bahawa Islam bukanlah agama yang mendorong umatnya membina candi-candi keagamaan, patung dan berhala untuk tujuan pemujaan. Agak tidak adil juga kalau mentafsir sejarah hanya berasaskan tinggalan candi dan relik keagamaan sahaja.

Namun, jika anda ke Trowulan, tiada tinggalan besar yang mengatakan Majapahit itu berteraskan kesultanan Islam.

Di Bintoro, Demak, masih boleh dilihat tinggalan Kesultanan Demak begitu juga kalau kita ke Kota Gede untuk melihat tinggalan Kerajaan Islam Mataram dan ke Cirebon untuk menyaksikan tinggalan Kesultanan Cirebon… tetapi tidak di Trowulan.

Klaim keempat, ‘Surya Majapahit’ itu sebenarnya adalah 8 cabang iaitu sifat, asma, ma’rifat, Adam, Muhammad, Allah, Tauhid dan Zat. Ini menandakan ianya sebuah kerajaan Islam.

Saya mempunyai satu fakta menyangkal dakwaan ini dan satu pendapat yang mempersoalkan bahawa Surya Majapahit versi Islam ini adalah asli.

Fakta pertama ialah, Surya Majapahit sebenarnya adalah lambang matahari yang mempunyai 8 sudut nama dewa-dewa Hindu iaitu Vishnu, Sambhu, Isvara, Mahesora, Brahma, Rudra, Mahadeva dan Sangkara manakala Shiva berada di tengah-tengah.

Ianya berteraskan konsep Hindu Dharma. 9 penguasa ini adalah Dewata Nawa Sangha atau Dewa 9.

Surya Majapahit yang sering ditemui bersama tinggalan lama ini boleh dilihat di mana-mana dan ramai sejarawan yang berpendapat ianya adalah jata atau lambang kerajaan Majapahit. Kerana itu juga saya berpendapat, orang Islam yang bernaung di bawah Majapahit telah mengadaptasi jata ini dengan menukar nama-nama dewa kepada sesuatu yang tidak melanggar akidah. Ianya hanyalah hipotesis saya berdasarkan cara atau pendekatan Islam disebarkan selama ratusan tahun di Pulau Jawa.

Pendekatan penyebaran Islam di Pulau Jawa bukanlah berdasarkan kepada kekerasan tetapi ianya lebih kepada konsep asimilasi dan penyebaran secara hikmah.

Sebagai contoh, Sunan Ampel tidak membenarkan sebarang binaan agama lain dimusnahkan atas alasan ‘mereka’ diberi kebenaran oleh penguasa yang beragama Hindu-Buddha untuk mengamalkan ajaran Islam di Pulau Jawa.

Sunan Bonang pula terkenal dengan fleksibel beliau dalam berdakwah. Pada ketika penganut Buddha Tantrayana mengamalkan Upacara Molimo yang jelas bertentangan dengan ajaran Islam, Sunan Bonang memperkenalkan upacara zikir berkumpulan bagi menandingi dan mengganti Upacara Molimo tadi.

Asimilasi dan dakwah secara hikmah seperti inilah yang boleh dilihat dalam lipatan sejarah penyebaran Islam di Pulau Jawa.

Isu seterusnya, benarkah Patih Gajah Mada itu beragama Islam dan bernama Gaj Ahmada?

Saya amat tidak bersetuju dengan pendapat ini atas beberapa sebab. Yang pertama, nama Mahapatih Amangkubhumi Gajah Mada ada disebut di dalam beberapa kitab seperti Kakawin Nagara Kertagama, Serat Pararaton, Kidung Sunda dan lain-lain lagi.

Dalam Serat Pararaton, jelas disebut namanya Gajah Mada;

‘Sira Gajah Mada pepatih amungkubhumi tan ayun amukti palapa, sira Gajah Mada: Lamun huwus kalah nusantara ingsun amukti palapa, lamun kalah ring Gurun, ring Seram, Tañjungpura, ring Haru, ring Pahang, Dompu, ring Bali, Sunda, Palembang, Tumasik, samana ingsun amukti palapa’

Yang bermaksud;

‘Ia, Gajah Mada sebagai patih Amangkubhumi tidak ingin melepaskan puasa, Gajah Mada berkata bahawa bila telah mengalahkan (menguasai) Nusantara, saya (baru akan) melepaskan puasa, bila telah mengalahkan Gurun, Seram, Tanjung Pura, Haru, Pahang, Dompo, Bali, Sunda, Palembang, Tumasik, demikianlah saya (baru akan) melepaskan puasa‘

Ini adalah Sumpah Palapa Mahapatih yang amat terkenal.

Bukan sahaja namanya disebut di dalam pelbagai kitab, malah ada sebuah prasasti yang diberi nama Prasasti Gajah Mada yang ditemui di Singosari, Kabupaten Malang. Nama rasminya ialah Prasasti Singosari 1351 tetapi dipanggil Prasasti Gajah Mada kerana prasasti ini menceritakan tentang jasa beliau membina caitya atau candi pemakaman.

Tertera nama beliau pada prasasti tersebut seperti berikut;

kâran.a wrs.abharaçi ; ‘irika diwaça sang mahâmantri mûlya ; ra-

kryan mapatih mpu mada ; sâks.at. pran.ala kta râsika de bhat.â-

Maksudnya;

Kistugna, pada rasi Taurus. Ketika sang mahamantri yang mulia. Sang

Rakryan Mapatih Mpu (Gajah) Mada yang dia seolah-olah menjadi perantara.

Wakil dari Nahdatul Ulama Indonesia juga ada mempertikaikan nama Gaj Ahmada ini. Saya tidak mahu menyentuh perkara ini secara panjang lebar. Saya sarankan anda membuat carian atas talian untuk mendapatkan maklumat lebih lanjut.

Adakah Gajah Mada beragama Islam?

Menurut Kakawin Nagara Kertagama Pupuh 19:2, Mahapatih Amangkubhumi Gajah Mada ada menerima hadiah berupa tanah daripada Raja Majapahit.

Ianya seperti berikut;

wwanten dharmma kasogatan prakasite madakaripura kastaweng langö,
simanugraha bhûpati sang apatih gajamada racananyan ûttama,
yekanung dinunung nareswara pasanggrahanira pinened rinûpaka
andondok mahawan rikang trasungay andyus i capahan atirthasewana

Yang bermaksud;

Tersebut dukuh kebuddhaan bernama Madakaripura,
keelokannya terkenal, berupa Anugerah sri Baginda kepada patihnya, Gajah Mada,
teratur dengan sangat baik.
Di situlah sang raja menempati pesanggrahan yang terhias dengan indah, berjalan melalui
Trasungay, ia melakukan pujabhakti di petirtaan suci di Capahan

Jelas dinyatakan di dalam teks di atas letaknya ‘dukuh kebuddhaan bernama Madakaripura’ dan tertera nama Gajah Mada di situ.

Kesimpulannya, amat sukar untuk saya menyetujui hipotesis yang mengatakan Kerajaan Majapahit itu adalah sebuah kesultanan Islam dan Gajah Mada itu bernama Gaj Ahmada dan beragama Islam.

Segala bukti dan tinggalan lama menyatakan Kerajaan Majapahit itu Hindu-Buddha dan Gajah Mada tidak beragama Islam.

Kalau di Indonesia, istilah cocoklogi sudah dikenakan ke atas teori lemah seperti ini.

Sejarah jangan dikaburkan, bak kata teman saya di Trowulan yang juga aktivis sejarah Majapahit,

“Yang dipakai ilmu gotak gatuk (tangkap muat, asal boleh). Kerjain ngawur (tak serius) aja.”

Akhir kata, berlainan pendapat itu perkara biasa, yang penting kenalah kita saling hormat-menghormati dalam berbicara tentang ilmu. Kepada mereka yang tidak bersetuju dengan penulisan saya ini, ketahuilah bahawa saya menghormati pandangan anda.

Sekian

Rujukan:

Studi Tentang Peran Syaikh Jumadil Kubro Dalam Penyebaran Agama Islam Di Ibu Kota Kerajaan Majapahit Pada Abad Ke-14 Masihi, Fitriyatul Ulum, 2017, Universitas Nusantara PGRI Kediri

Atlas Wali Songo, Agus Sunyoto, 2016, Pustaka Iiman

Pendidikan Islam Masa Majapahit Dan Dakwah Shekh Jumadil Kubro, Isno, 2015, Jurnal Pendidikan Agama Islam, Volume 03, Nomor 01

Runtuhnya Kerajaan Hindu-Jawa Dan Timbulnya Negara-Negara Islam Di Nusantara, Prof. Dr. Slamet Muljana, 2005, LKiS

Tafsir Sejarah Nagara Kertagama, Prof. Dr. Slamet Muljana, 2006, Pelangi Aksara

Serat Pararaton, Mangkudimedja, RM. dan Hardjana HP., 1979, Proyek Penerbitan Buku Sastra Indonesia Dan Daerah

Nagara Krtagama: Masa Keemasan Majapahit, Prof. Dr. Drs. I Ketut Riana, 2009, Penerbit Buku Kompas

Tanda Visual Surya Majapahit Dalam Relief Masjid Sebagai Konsep Komunikasi Visual, Agus Setiawan, Puri Sulistiyawati dan Henry Bastian, 2016, Universitas Dian Nuswantoro Semarang

Ragam Seni Hias Majapahit: Penciri Hasil Budaya Majapahit, Rochtri Agung Bawono dan Zuraidah, 2016


Fakta Mengenai Dolores Umbridge Yang Peminat Harry Potter Perlu Tahu

Jikalau anda sudah membeli novel bersiri Harry Potter, hanya ada satu novel yang paling menyerlah. Iaitu Harry Potter and Order Of Phoenix. Novel tebal ini memuatkan beratus muka surat dan isi utamanya ialah tentang seorang profesor yang menggantikan Profesor Remus Lupin setelah dibuang kerja.

Tidak tahulah apa masalah dia ni, sama ada dia obses dengan Kementerian atau sangat bertanggungjawab apabila melibatkan kerja (penulis selalu syak dia ada skandal dengan Pak Menteri), dia menjadi watak yang paling tidak disukai, lebih dari Voldemort itu sendiri.

Penulis ingin menyatakan beberapa fakta yang anda tidak tahu tentang makhluk pink yang sangat menyakitkan hati ini. Umbridge merupakan seorang Half-Blood. Ayahnya, Orford Umbridge ialah seorang ahli sihir manakala ibunya, Ellen Cracknell ialah seorang Muggle.

Disebabkan abang dan ibunya tidak mempunyai kuasa sihir, mereka dianggap hina di mata Dolores Umbridge sendiri membuatkan abang dan ibunya berpindah dan hidup di dunia Muggle. Umbridge hidup bersama ayahnya sehingga dewasa.

Umbridge dimasukkan ke dalam rumah Slytherin. Ketua rumahnya pada ketika itu ialah Profesor Horace Slughorn. Dia tidak pernah dapat jawatan, dan kurang disenangi oleh Profesor Horace Slughorn sendiri (kecik-kecik dah ada orang tak suka kau).

Umbridge mula menginjak ke alam pekerjaan dengan menjadi seorang intern di ‘Improper Use Of Magic Office’. Dia juga menjadi Head Office apabila memasuki umur 30 tahun.

Apabila menjadi seorang penjawat yang tinggi jawatannya, dia mula bongkak dan memandang rendah ayahnya yang hanya menjadi pekerja biasa yang rendah kredibilitinya sebagai pekerja di bawah Department Of Magical Maintenance.

Oleh hal yang demikian, dia meminta ayahnya berhenti dan berjanji memberikan sedikit elaun pada ayahnya. Sebaik sahaja dia berhenti, dia mengumumkan bahawa dia seorang Pure-Blood dan bukanlah Half-Blood.

Umbridge akhirnya dilantik sebagai Pegawai Kanan kepada Cornelius Fudge, Rufus Scrimgeour dan Pius Thicknesse (semasa zaman Umbridge, Menteri Magik ditukar sebanyak tiga kali)

Setelah ketiadaan Profesor Lupin, Cornelius Fudge yang mahu campur tangan dalam urusan Hogwart meminta Dolores Umbrige menggantikan Lupin. Dia mengajar subjek Pertahanan Terhadap Ilmu Hitam dan baginya, teori dan logikal adalah lebih penting berbanding praktikal kerana dia menitikberatkan soal O.W.L.

Hubungan Umbridge Dan Profesor Hogwart Yang Lain

Umbridge juga seorang guru yang suka memerhati guru lainnya. Paling menyakitkan hati, dia memandang rendah kredibiliti Sybill Trelawney sebagai profesor Peramalan dan mempersoalkan ketinggian Profesor Flitwick.

Namun, apabila melibatkan Profesor McGonagall, dia akan cuba memalukan McGonagall, mengganggu kelasnya dan menghasilkan bunyi batuk palsu. Namun, McGonagall buat endah tak endah sahaja.

Umbridge kemudian dipenjarakan selepas perbuatan jahatnya pada Muggle-borns oleh Kingsley Shacklebolt dan tinggal di Azkaban buat selama-lamanya.

Di dalam Harry Potter and Curse Child, dia kembali semula dengan penampilan yang lebih menyakitkan hati. Kalau ada masa, penulis akan cuba buat pula apa yang terjadi sebenarnya dan apa kaitannya dengan Albus Potter dan Scorpius Malfoy.

Artikel dikirimkan oleh MYpotterhead untuk The Patriots.


Perkenalkan Kepada Anda… Sonic Boom!

1. Ledakan sonik merupakan renjatan gelombang, tercipta bilamana objek menjelajah melalui udara dalam kadar setara ataupun lebih laju daripada kelajuan bunyi. Bunyi ledakannya seperti petir.

2. Bagi memahami ledakan sonik, kita perlu mengetahui mengenai bagaimana bunyi bergerak. Bunyi bergerak dalam bentuk gelombang daripada pelbagai arah.

3. Bayangkan pesawat yang berada dalam keadaan pegun dengan enjin yang sedang berfungsi. Bunyi hanya akan menjelajah sekeliling pesawat seperti bentuk sfera dengan setiap garisan bulatan di luarnya sebagai representasi gelombang.

4. Bila mana pesawat bergerak pada kelajuan subsonik, tekanan yang dihasilkan masih dilanjutkan kepada semua arah walaupun ada regangan gelombang. Oleh kerana gelombang itu sentiasa di pindah ke arah bumi, secara berterusan sepanjang jalan, tiada gangguan jitu atau perubahan tekanan terjadi. Gelombang tersebut juga tidak bertindih antara satu sama lain.

5. Apabila pesawat bergerak pada kelajuan supersonik (mengatasi kelajuan bunyi), ini bermakna pesawat bergerak sangat laju ke arah cerun parabolik gelombang sehingga mengganggu gugat medan tekanan di hadapan yang menyebabkannya dayanya mengurung dan menekan semua gelombang tersebut untuk di lanjutkan ke belakang.

6. Gelombang bunyi daripada pelbagai arah yang dilanjutkan ke belakang itu tadi kemudiannya bergabung untuk membentuk tenaga tinggi yang tunggal dengan keterbatasan daerah dalam bentuk kon. Kon kurungan tersebut di kenali sebagai ‘Mach Cone’.

7. Jika keadaan persekitarannya sesuai, ianya akan kelihatan seperti pembentukan kepulan kon awan di belakang pesawat. Ia di sebabkan perubahan tekanan udara yang sangat cepat, menyebabkan kejatuhan suhu dan wap air yang tersejat dan di perangkap dalam ‘Mach cone’ yang tercipta akibat ledakan sonik.

8. Intensiti ledakan sonik di tentukan oleh jarak pesawat dan dataran, saiz dan rekabentuk pesawat, arah pergerakkan, tekanan atmosfera, suhu serta angin.

9. Jika pesawat tersebut cukup panjang dengan rekabentuk tertentu sebanyak, dua kali ledakan sonik berkemungkinan boleh di hasilkan. Satu daripada bahagian hadapan pesawat dan satu lagi di bahagian belakang.


Tan Sri Muhammad Ali Hashim – Permata Negara Yang Dijemput Tuhan

1. Ada beberapa ikon korporat di Malaysia yang perlu kita ambil tahu kisah mereka. Kita mungkin kerap membaca kisah billionair luar negara tetapi sebenarnya ramai tokoh ekonomi negara yang sewajarnya kita perlu tahu dan ambil peduli. Antaranya ialah Tan Sri Muhammad Ali Hashim.

2. Sebagai anak jati Johor nama Tan Sri Muhammad Ali Hashim bukanlah asing bagi saya. Masihkah anda masih ingat pada jenama Pisang Montel satu ketika dulu? Pisang Montel adalah antara contoh ‘intrapreneuring’ yang pernah diideakan oleh Tan Sri.

3. Sebelum ini saya mengikuti rapat tulisan-tulisan beliau yang disiarkan di akhbar Utusan dan Sinar Harian. Bahkan beliau juga adalah tokoh korporat di Malaysia yang aktif dalam penulisan buku dan artikel berkaitan ekonomi.

4. Buat mereka yang baru mengenali Tan Sri, beliau adalah mantan CEO Johor Corporation.

4.1. Johor Corporation mempunyai track record yang memberangsangkan di bawah pimpinan Tan Sri, sehingga mampu memiliki 280 buah anak syarikat dengan aset berjumlah RM14 bilion pada tahun 2009. Bahkan beliau berjaya menjadikan JCorp sebagai sebuah organisasi korporat utama Malaysia, melibatkan 280 syarikat (8 tersenarai di Bursa Malaysia, 1 di London Stock Exchange) dan mempunyai lebih 65,000 tenaga kerja.

5. Tan Sri Muhammad Ali Hashim menjadi Presiden dan Ketua Eksekutif Johor Corporation (JCorp) selama lebih 28 tahun (Januari 1982-Julai 2010).

6. Bahkan sejak menerajui PKENJ(sebelum ditransformasi menjadi JCorp) sebagai Ketua eksekutif, beliau telah membawa PKENJ mencatat keuntungan melebihi RM300 juta pada tahun 1994. Malahan himpunan aset dan harta bersih PKENJ ketika itu melebihi RM2.5 bilion.

7. Di bawah pentadbiran beliau, JCorp menjadi satu nama yang gah bahkan dalam masa yang sama JCorp mengangkat sektor perindustrian dan menjadikan Johor sebagai salah sebuah negeri perindustrian utama negara.

8. Pemikiran Tan Sri dalam ekonomi adalah 20 tahun terkehadapan. Idea beliau membeli jenama dan syarikat ayam goreng antarabangsa, KFC pada tahun 2006 melalui anak syarikat, Kulim (Malaysia) Bhd adalah sesuatu yang berani dan ‘power’.

9. Selain itu antara langkah berani beliau ialah, pada tahun 1994, PKENJ berjaya mengambil alih 5 daripada 6 hospital milik swasta. 3 daripada hospital tersebut terjejas kerana kemelesetan ekonomi namun KPJ Healthcare Sdn Bhd dibawah teraju beliau berjaya memulih dan mengurus malahan KPJ berjaya menjadi pemain utama dalam bidang prisihatin hingga kini. KPJ Healthcare Bhd sekarang adalah pemimpin pasaran dalam bisnes Perubatan Pakar dengan lebih 20 buah hospital pakar di Malaysia dan 2 di Indonesia.

10. Di bawah beliau, JCorp juga berjaya mengambil alih syarikat milik asing seperti Kulim(Malaysia) Berhad yang pernah disenaraikan di Pasaran Saham London. JCorp pernah diiktiraf antara syarikat pemilik ladang terbesar di Malaysia. Kulim Malaysia Berhad juga terlibat dalam industri membangunkan minyak kelapa sawit dan memiliki perladangan kelapa sawit terbesar di di Papua New Guinea. Kalau anda perasan jersi Johor FC pernah menggunakan logo Kulim ini satu masa dulu.

11. Tan Sri berjaya memacu nilai modal pasaran saham(market capitalization) dan saham-saham tersenarai milik JCorp pada akhir 2011 melebihi RM18.1 bilion. Manakala jualan tahunannya melebihi RM8 billion, dengan keuntungan bersih pada 2010 berjumlah RM962 juta.

12. Beliau juga adalah merupakan pengasas dan pengerusi Waqaf An-Nur Corporation Bhd(WANCorp), iaitu sebuah institusi wakaf korporat pertama ditubuhkan di Malaysia. Pada akhir 2011 nilai aset WANCorp adalah berjumlah RM502 juta.

13. Satu kelebihan beliau ialah beliau tidak akan meninggalkan nilai-nilai Islam dalam setiap idea bisnes beliau. Kita pasti biasa dengar istilah Jihad Bisnes? Ini adalah antara slogan popular beliau.

14. Rasanya tidak ramai rakyat Johor yang mengenali tokoh yang begitu hebat ini walaupun separuh hayat beliau diabdikan untuk membangunkan ekonomi Johor.

15. Walaubagaimanapun semalam kita dikejutkan dengan berita kematian tokoh besar ekonomi negara, khasnya kepada Johor ini.

16. Tulisan ini mengajak kita mengenali tokoh-tokoh hebat yang pernah muncul dalam negara. Kalau kita boleh kenal dan addicted dengan artis atau Cristiano Ronaldo, alangkah ruginya ‘wira-wira’ yang pernah berbakti kepada negara ini, kita pandang sepi.

17. Semoga Allahyarham ditempatkan dikalangan para syuhada’ dan solehin. AlFatihah.


Elon Musk Mahu Meletupkan Nuklear Di Marikh

Elon Musk, CEO SpaceX dan Tesla mahu meletupkan bom nuklear di Marikh untuk menjadikan planet tersebut boleh didiami oleh manusia. Musk percaya dengan menyerang Marikh menggunakan senjata nuklear, lapisan ais polar planet tersebut akan mencair dan melepaskan sejumlah karbon dioksida yang begitu banyak. Karbon dioksida merupakan komponen penting untuk menghasilkan kesan rumah hijau untuk menaikkan kadar suhu planet tersebut.

Musk pernah
berkongsi idea ini sejak tahun 2015. Pada tahun 2017, Musk menerbitkan artikel
di jurnal New Space dalam menjelaskan
bagaimana manusia mampu membangunkan koloni yang berkapasti sejuta orang di
Marikh dalam tempoh kurang dari 100 tahun.

SpaceX sedang
menjalankan ujian prototaip roket untuk ke Marikh yang dipanggil sebagai ‘Starship’ yang Musk harap dapat
menghantar manusia ke Marikh. NASA mempunyai harapan untuk menggunakan roket
dari SpaceX untuk menziarahi bulan dan Marikh.

RUJUKAN:


Meriam Agung Uthmaniyyah Yang Meruntuhkan Tembok Constantinople

Berperanan sebagai penjaga di pesisir selat Dardanelles selama kira-kira 400 tahun, meriam gergasi Uthmaniyah yang terkenal ini boleh dikatakan sebagai salah satu senj4ta paling penting dalam sejarah abad pertengahan.

Sebelum Adolf Hitler memperagakan kekuatan tent3ra Nazi dengan pelbagai jenis inovasi senj4ta yang besar, pelik dan mengerikan semasa Per4ng Dunia Kedua, meriam Dardanelles terlebih dahulu telah menampilkan dirinya dengan lagak sombong dan mengancam yang secara halus menonjolkan ciri-ciri keagungan Sultan yang hanya dapat diimpikan oleh penjahat dalam budaya pop.

Gaya meriam diraja sebegini seolah-olah telah menjadi identiti penting Uthmaniyah. Pendahulumya bahkan telah membuktikan keunggulannya dalam merobohkan tembok yang melindungi sebuah empayar yang masih berdiria semenjak ia diasaskan dari era Augustus Caesar.

Tembok Konstantinopel itu tidak pernah berjaya ditembusi dalam mana-mana cubaan yang dilakukan oleh tent3ra Islam sebelum itu. Apabila tibanya giliran Sultan Mehmed II, ternyata kemenangan berjaya diperoleh Islam, melalui bantuan meriam Basilica, senj4ta pemusnah yang membina sebuah tamadun.

Istilah generalisasi “Meriam Agung Uthmaniyyah” yang sering digunakan oleh sejarawan, sebenarnya telah menimbulkan kekeliruan di kalangan masyarakat kerana satu istilah yang sama digunakan bagi merujuk kepada dua meriam yang berbeza, peristiwa per4ng yang berbeza, namun kedua-duanya sering membawa tuah kerana memenangi setiap pertempvran penting.

Untuk artikel kali ini, kita akan bercakap mengenai Meriam Basicilica yang digunakan meruntuhkan tembok hebat Konstantinople.

Meriam Basilica

Pada pengepungan di sebuah kota di tahun 1453, ketika itu, terdapat tiga buah meriam gergasi yang paling awal telah bertanggungjawab dalam meruntuhkan temboknya. Semasa pengepungan itu, dikatakan pihak pengepung nyaris membatalkan hasratnya apabila meriam itu gagal berfungsi kerana masalah teknikal.

Tiba-tiba, askar-askar yang mempertahankan kota melihat kepulan asap membelah langit dengan pantas di udara. Kemudian ia melencong tepat ke arah kota. “BOOM!!!” Berlakunya satu letvpan besar terhadap struktur menara tertinggi di tembok kota lalu menara itu kemudian runtuh bersama tembok. Warga penduduk dalam kota mula panik, berlari-lari menyelamatkan diri.

Pereka meriam dahsyat itu yang telah menyebabkan keadaan di dalam kota itu huru-hara, sebenarnya dirinya sendiri juga pernah berada di dalam kota yang sedang dibedil tersebut semenjak beberapa bulan sebelum pengepungan itu berlaku.

Namun, dalam pengepungan ini, dia telah memilih untuk berpaling tadah dengan memihak kepada pihak musuh yang berbeza bahasa, budaya dan pegangan agama. Lelaki yang membina meriam ini bukan sekadar berpaling tadah, malahan dia juga telah membantu pihak musuh membina sebuah meriam yang terbesar dan terdahsyat pernah wujud pada zamannya.

Walaupun meriam ini amat g4nas dan besar, namun pada awalnya pengendali terpaksa menghadapi masalah jangka masa yang lama untuk isi-ulang semula bebola meriam kerana daya tujahannya yang sangat kuat semasa membedil menyebabkan corong meriam menjadi sangat panas.

Namun kemudian masalah itu selesai apabila penciptanya sendiri melaksanakan penyelidikan yang berjaya mengurangkan jangka masa isi-ulang bebola meriam. Ia juga berjaya meruntuhkan tembok kota tersebut. Kota yang dimaksudkan ini adalah kota Konstantinople atau Istanbul pada hari ini, dan pereka meriam agung itu dikenali dengan nama Orban.

Kota Konstantinopel ketika itu merupakan sebuah ibu kota yang dianggap sebagai “Pusat Kebudayaan Dunia” pada abad ke-14 dan ke-15. Ia dijadikan sebagai ibu kota Empayar Byzantium, salah satu dari sisa Empayar Rom, Byzantium juga dikenali sebagai Empayar Rom Timur.

Bagi Empayar Byzantine, satu lagi empaayar jiran mereka adalah sebuah kerajaan Islam Sunni, iaitu Empayar Uthmaniyah yang semakin kuat. Empayar Uthmaniyah sedang berada pada fasa perkembangan yang sangat mantap di antara dua benua iaitu Asia Kecil dan Eropah Timur.

Bagi meneruskan cita-cita bapanya, dan meneruskan usaha khalifah-khalifah Islam terdahulu dari tanah Arab, maka Sultan Mehmed II (al Fatih) tertumpu kepada kota Konstantinopel.

Orban

Orban merupakan seorang pakar kejuruteraan meriam dari Hungary yang datang ke Konstantinopel untuk menawarkan bantuan dengan kepakaran yang dia miliki terhadap Maharaja Byzantium, Constantine XI dalam usaha mempertahankan Konstantinople.

Tetapi sejarah Konstantinopel mungkin akan memberikan hasil yang berbeza jika Maharaja Constantine XI tidak bersikap ‘Haji Bakhil’ terhadap Orban. Pada mulanya, jurutera meriam pengepungan itu menawarkan diri untuk menyumbang kepakaran membuat meriamnya kepada Empayar Byzantium. Constantine XI pada mulanya menyambut tawaran Orban dengan sangat baik dan melantik dia sebagai ketua jurutera pembinaan meriam agung dengan bayaran yang biasa-biasa sahaja.

Namun, setelah beberapa bulan silih berganti, kantung kewangan Byzantium sedang mengalami kemerosotan akibat kesan dari ancaman Uthmaniyah di seberang, lalu menyebabkan Constantine XI menghentikan bayaran yang sepatutnya diperolehi Orban. Merasakan kepakaran dan sumbangannya seperti langsung tidak dihargai di Konstantinople, Orban bertindak meninggalkan kota itu dan menuju ke kem tent3ra Uthmaniyah.

Meriam gergasi mula menjadi hal biasa dalam per4ng pengepungan Eropah, dan Orban berhasrat untuk menjadikan konsep ini lebih ekstrem. Dia kemudian ‘melompat ke kolam Uthmaniyah’ dengan menawarkan khidmatnya kepada Sultan Mehmed II.

Sultan memyoal Orban, apakah dia boleh menghasilkan senj4ta yang cukup kuat untuk menghancurkan tembok Konstantinopel, yang mana Orban menjawab:

“Saya boleh menghasilkan meriam gangsa dengan kapasiti batu (peluru, bebola bedil) yang Tuanku kehendaki. Saya telah menilai dan memeriksa tembok kota itu dengan terperinci. Saya mampu menghancurkan bukan sekadar tembok ini sahaja, tetapi juga tembok Babylon, menggunakan meriam ini.”

Sultan Mehmed II menyambut baik kedatangan Orban. Menggunakan kemahirannya, Orban berjaya meyakinkan Sultan bahawa dia mampu membina sebuah meriam yang tidak pernah dilihat di mana-mana tempat sebelum itu, ia merupakan senj4ta yang sangat besar, kuat dan mampu meruntuhkan tembok Konstantinople.

Sultan menyediakan segala keperluan dan menunaikan setiap permintaan Orban, bahkan ratusan tenaga kerja dan sumber bahan yang diperlukan untuk membina meriam terbesar di dunia ini.

Akhirnya, dari sikap Constantine XI yang memandang kecil akan usaha Orban ini telah melahirkan sebesar-besar meriam yang dinamakan sebagai “Bazilika.” (Basilic) Kemudian hanya tinggal masalah untuk mengangkut meriam gergasi itu menghadap ke arah Konstantinopel sahaja.

Orban memulakan kerjanya di Edirne untuk mencipta salah satu senj4ta terbesar yang pernah dibina. Pekerja menggali lubang pemisah yang besar di tanah dan mencurahkan cairaj gangsa ke dalam acuan. Meriam raksasa yang disiapkan itu diberi nama oleh penciptanya, “Basilica.”  Dia terus menghasilkan sejumlah besar meriam lain hingga tibanya hari pengepungan, tetapi tidak ada satu pun yang sebesar Basilica.

Basilica berukuran lebih dari 27 kaki dan beratnya cukup besar sehingga dilaporkan harus dibawa oleh 60 ekor lembu dan tenaga manusia yang seramai 400 orang. Keluasan muncungnyq berdiameter 30 inci dan dinding gangsa setebal 8 inci. Ia melepaskan temb4kan bola marmar besar yang direka khas bagi meruntuhkan kubu melalui satu temb4kan.

Di samping itu, Sultan turut memerintahkan lebih banyak meriam bersaiz kecil dan sederhana ditempatkan di posisi artileri. Sultan juga memerintahkan satu laluan langsung yang akan dilalui artileri menggunakan kenderaan beroda dibina, ia bermula di titik terawal meriam keluar dari kilang dan menuju terus ke Konstantinople untuk memastikan perjalanan bekalan sokongan tidak menghadapi sebarang gangguan.

Meriam Basilica yang dibina Orban telah membedil tembok Konstantinopel secara konsisten selama beberapa hari sehinggalah kota itu tidak mampu bertahan lagi dan menyerah kalah.

Walaupun begitu, keberkesanannya pada awalnya hanyalah sekadar bersifat propaganda untuk melemahkan psikologi musuh. Setiap meriam agung dikelilingi oleh senj4ta berkaliber yang lebih kecil dalam sekitar 15 bateri yang diletakkan di sekitar tembok Konstantinople. Temb4kan Basilica diikuti oleh temb4kan dari meriam kecil yang merupakan pemain utama dalam penaklvkan itu.

Cita-cita Orban jauh lebih tinggi daripada kemampuan bidang penempaan senj4ta pada masa itu. Pekerja yang mengiringi meriam di medan per4ng juga sering terpaksa membaikinya di lokasi. Basilica sendiri hanya mampu melepaskan tujuh das temb4kan sehari kerana bimbang ia mengalami keretakan kerana panas, meriam harus disejukkan dengan dilumur minyak zaitun dalam kuantiti besar dan kerap dibersihkan.

Setelah disejukkan, kru pula memerlukan masa yang lama untuk proses mengisi-ulang peluru dan mempersiapkan temb4kan seterusnya. Proses yang dilaksanakan dengan pantas tetapi amat lama ini memungkinkan tent3ra Byzantine memilili waktu mencukupi untuk menampal kembali lubang kerosakan di tembok mereka secepat yang mumgkin sebelum temb4kan seterusnya. Walaubagaimanapun, mereka sudah terlalu kepenatan.

Dengan jatuhnya Konstantinopel bermakna jatuhnya sisa-sisa terakhir Empayar Rom Timur yang dikristiankan. Semasa Empayar Rom berpecah pada tahun 330 M, sebahagian ibu kota timur telah berpindah ke Konstantinopel dan legas Rom ini berakhir dengan kejatuhannya pada tahun 1453 ke tangan Sultan Mehmed II, peristiwa ini dianggap sebagai memenuhi ramalan Nabi Muhammad S.A.W. bahawa Rom akan jatuh ke tangan tent3ra Islam.

Dengan demikian, Sultan Mehmed Fatih diberikan gelaran Kaysar i-Rum, atau Maharaja Rom, dan baginda menganggap pemerintahan Uthmaniyah sebagai pewaris kepada Empayar Rom. Namun, semua ini tidak mungkin berlaku tanpa bantuan meriam gergasi Uthmaniyah.

Apa pun jua keberkesanannya, meriam ini sebenarnya lebih banyak berfungsi sebagai simbol status daripada yang lain. Meriam ini sengaja dicipta dalam ukuran yang amat besar, sangat luar biasa, sehingga musuh tidak berani meremehkan kemampuannya. Ancaman bahawa musuh yakin mereka boleh menentang anda jauh lebih baik sebagai pencegah berbanding matlamat mereka yang sebenar.  Tidak hairanlah jika ada diktator gila abad ke-20 boleh mempercayai  ada sebuah negara di Asia Barat didakwa memiliki WMD.

Meriam Uthmaniyah Dicipta Oleh Orang Melayu?

Sebelum mengakhiri artikel ini, penulis ingin memberi sedikit nasihat, tapi sebenarnya penulis tidak faham mengapa bangsa kita terlalu mudah taj

Di negara kita hari ini, penulis perhatikan terdapat beberapa kumpulan pelampau pseudo-sejarah yang berbangsa Melayu, sering menyebarkan fahaman tahyul berdasarkan imaginasi keunggulan bangsa Melayu yang mereka cuba rekacipta tanpa mengemukakan sebarang bukti yang sahih melainkan andaian semata-mata.

Kumpulan pelampau ini menganggap diri mereka sebagai pejuang bangsa yang membawa kebenaran. Dalam isu Uthmaniyah, mereka percaya bahawasanya meriam Basilica yang diguna tentera Sultan Mehmed al Fateh itu adalah meriam ciptaan orang Melayu.

Penulis sedikit pun tidak kisah jika mereka hendak percaya sekiranya orang Melayu pernah memerintah Turki mahupun menjadi Khalifah, tetapi perbuatan taksub yang terbawa-bawa hingga membuat klaim meriam ini adalah meriam Melayu di halaman-halaman Facebook orang Turki, adalah sangat tidak bermoral. Golongan ini mencemarkan nama baik Melayu.

Sudah jelas lagi nyata, walau Kesultanan Melaka wujud pada era kebangkitan Uthmaniyah, tidak ada sebarang rekod menjelaskan hubungan yang boleh mengesahkan Melaka pernah dinaungi oleh Uthmaniyah.

Laporan surat menyurat yang menunjukkan jemputan Sultan Mehmed II kepada Sultan Melaka yang pernah tular sebelum ini juga jelas adalah palsu. Mana mungkin Mehmed Fateh menamakan dirinya sebagai Khalifah umat Islam sedang pada waktu itu Uthmaniyah belum mengambil alih kekhalifahan dari Abbasiyyah.

Kesultanan Aceh yang jelas merupakan kerajaan dibawah naungan Uthmaniyah pun mengaku bahawa hubungan itu adalah atas dasar kepentingan dua hala dan kerana menentang musuh yang sama. Orang Aceh bahkan menganggap diri mereka boleh berdikari tanpa Uthmaniyah.

Bukan itu saja, tindakan klaim merata-rata ini turut mendatangkan kemarahan wargamaya Turki, seolah-olah kota lebih tahu sejarah nenek moyang mereka. Nasihat penulis : jangan biarkan  masalah ini berterusan, jangan memalukan Malaysia.

RUJUKAN

Nicolle, David, and Christa Hook. (2000). Constantinople 1453: The End of Byzantium. Oxford: Osprey Military.

Hodgson, Marshall G. S. The Venture of Islam: Conscience and History in a World Civilization. Vol. 2. Chicago: University of Chicago Press, 1974. 560-564.


Pasukan Bola Sepak Nazi Jerman

Bagi mana-mana rejim, mana-mana acara atau temasya sukan akan dipergunakan sebaik mungkin atas nama propaganda dan menunjukkan sisi baik mereka di mata dunia. Di Itali misalnya semasa pemerintahan rejim Benito Mussolini, mereka sanggup menggunakan pelbagai cara untuk menang Piala Dunia 1934 termasuk rasuah dan mengatur perlawanan. Dan bagi rakan sekutunya, Adolf Hitler itulah juga cara yang perlu diambil untuk menaikkan prestij rejimnya. Namun Piala Dunia 1938 merupakan insiden paling memalukan bagi Nazi Jerman kerana mereka tersingkir awal dari kejohanan di Perancis itu.

Hitler mengharapkan pentas Piala Dunia 1938 ini sebagai peluang memenangi semula perang propaganda selepas gagal dalam Sukan Olimpik 1936. Sesiapa yang menonton filem biografi Jesse Owens bertajuk Race (2016) pasti sedia maklum kejayaan Owens memenangi empat pingat emas Olimpik dalam temasya berkenaan. Bagi Hitler, pentas itu seharusnya menonjolkan kehebatan bangsa Aryan tetapi harapannya ranap selepas melihat kejayaan Owens dan kekalahan pasukan bola sepak Jerman di tangan Norway.

Justeru untuk Piala Dunia 1938, beliau mengharapkan pengakhiran berbeza untuk Nazi Jerman dan mengikut jejak langkah Mussolini memenangi Piala Dunia empat tahun sebelumnya. Dan satu cara untuk melakukannya ialah menyerap semua pemain Austria dalam pasukan kebangsaan Jerman. Perlu diingat, beberapa bulan sebelumnya, rejim Nazi Jerman memasuki Austria dan mengilhaknya menjadi sebahagian daripada empayar mereka yang semakin membesar. Selepas itu, mana-mana pemain, jurulatih atau staf pengurusan Austria beragama Yahudi dihalau keluar dan pemain kebangsaan mereka diserap sebagai tonggak utama pasukan Nazi Jerman.

Justeru tidak hairanlah lima pemain yang menjadi sebahagian daripada kesebelasan utama bimbingan Sepp Herberger ini merasa serba-salah sambil memikirkan keputusan akhir perlawanan. Mereka berlima ini merupakan sebahagian daripada pasukan ajaib atau ‘Wunderteam’ pada tahun 1930-an. Pada dekad tersebut, Austria beberapa kali menjadikan Jerman sebagai pasukan belasahan. Malah pada temasya Piala Dunia 1934, mereka sebenarnya dapat mara hingga ke peringkat separuh akhir sebelum disingkirkan pasukan tuan rumah Itali. Bagaimanapun ramai menyifatkan kejayaan Itali itu dibantu oleh aspek pengadilan yang berat sebelah dan gejala mengatur perlawanan yang dilakukan oleh Mussolini sendiri. Namun pasukan Nazi Jerman ini tidak mendapat sentuhan penyerang berbisa ketika itu, Matthias Sindelar. Sindelar enggan bermain untuk mereka atas alasan faktor usia dan kecederaan memandangkan umurnya ketika itu sudah mencecah 35 tahun.

Memandangkan Piala Dunia ketika itu tidak mempunyai peringkat kumpulan, semua pasukan memasuki pusingan kedua kejohanan. Dengan Nazi Jerman dan Switzerland seri pada perlawanan mereka, mereka perlu bertemu semula untuk perlawanan ulangan bagi menentukan siapa bakal layak ke pusingan suku akhir. Ini bukan sesuatu yang patut dipandang enteng kerana dunia berada di ambang perang akibat tindakan rejim pimpinan Hitler itu.

Perlawanan pada 8 Jun ini menyaksikan Jerman mendahului menerusi penyerang muda Austria, William Hahnemann. Dan apa yang diidamkan Hitler nampaknya bakal menjadi kenyataan apabila Switzerland menjaringkan gol sendiri untuk meletakkan Nazi Jerman 2-0 semasa rehat separuh masa. Bagaimanapun pada separuh masa kedua, Switzerland mengganas dengan menjaringkan empat gol sekaligus menyingkirkan pasukan itu dari Piala Dunia 1938. Jurulatih pasukan, Herberger yang berang menuduh pemain-pemain Austria sengaja kalah dengan niat memalukan rejim. Sikap sebegini bukan satu kejutan kerana Herberger merupakan ahli Nazi dan sudah menyertai pergerakan tersebut sejak tahun 1933. Kekalahan ini merupakan penyingkiran paling awal Jerman dari Piala Dunia sejak dianjurkan pada tahun 1930. Selepas 16 tahun, Jerman Barat yang dipimpin beliau memenangi Piala Dunia di Switzerland selepas mengatasi pasukan Generasi Emas Hungary diketuai legenda Real Madrid, mendiang Ferenc Puskas.

Jika Hitler merasa kecewa dengan kekalahan pasukannya, Mussolini pula tersenyum ceria kerana Itali sekali lagi menjadi juara pada temasya 1938 itu. Pada Piala Dunia empat tahun sebelumnya, kejayaan Azzurri dibantu oleh ugutan ke atas pengadil, rasuah dan pengaturan perlawanan. Tetapi kali ini, Itali menang kerana mereka memang pasukan yang hebat dan tidak perlukan campur tangan luar untuk menang. Menurut Stanislao Pugliesse, profesor sejarah dari Universiti Hofstra melihat kemenangan dan kekalahan dua pasukan ini sebenarnya menjadi pantulan kepada dua rejim berkenaan dan tidak terhad kepada pemain di atas padang. Beliau berkata, “Rejim-rejim totalitarian melihat acara-acara sukan dengan cara berbeza. Semuanya mesti di bawah perlindungan kerajaan dan ini turut berlaku kepada sukan.” Pugliesse turut menambah, “Sukan tidak akan bebas dari politik. Kita ada satu fantasi bersifat idealistik di mana ia mesti seronok kedua-duanya dapat dipisahkan tetapi ia tidak akan berlaku.”

Bagi Sindelar pula, lelaki yang digelar Mozart dalam pasukan Austria atau Der Papierene (Lelaki Kertas) mati akibat keracunan karbon monoksida di apartmen bersama teman wanitanya, Camilla Castagnola. Terdapat pelbagai teori yang menyatakan punca kematiannya. Punca rasmi kematian ialah akibat kemalangan berikutan kerosakan pada serobong asap. Bagaimanapun, menurut keterangan Egon Ulbrich, seorang teman rapat Sindelar dalam satu dokumentari BBC bertajuk Fascism and Football mendedahkan, pegawai berkenaan dirasuah untuk merekodkan kematiannya sebagai satu kemalangan. Ini kerana menurut undang-undang rejim, individu yang dibunuh atau membunuh diri tidak seharusnya diberikan penghormatan penguburan. Ini menimbulkan spekulasi Sindelar sebenarnya dibunuh polis rahsia Jerman atau Gestapo kerana menentang pengilhakan Ausria kepada Jerman. Gestapo dikatakan turut menyimpan fail berkenaan beliau dan meletakkan kedai kopinya di bawah pemerhatian mereka.

SUMBER

Niller, Eric. (2018). History.com. Nazi Germany Forced Austrians to Play For Them—And Lost. https://www.history.com/news/world-cup-nazi-germany-forced-austrian-players-lost


Sutera Labah-Labah

Itulah nama bagi sehelai kain yang dijahit khusus daripada 100 juta ekor sutera labah-labah spesis Nephila Inaurata, yang mana projek seni ini mengambil masa selama lima tahun untuk disiapkan sepenuhnya. Sarang labah-labah ini berwarna keemasan apabila terkena sinaran matahari.

Sejarah pengekstrakan sutera dari labah-labah boleh dilihat kembali daripada rekod sejarah Perancis abad ke-19 M. Di dalam rekod ini, dikisahkan tentang seorang ‘missionaris’ dari Perancis, Father Paul Camboué mendapat mandat untuk berdakwah dan menyebarkan agama Kristian di Madagascar. Dalam menjalankan kegiatan dakwahnya, Father Paul tertarik untuk menghasilkan bahan fabrik atau pakaian daripada labah-labah yang ditemuinya di kepulauan Madagascar.

Beliau berjaya mengekstrak dan menenun pakaian daripada benang sutera labah-labah spesis Nephila Inaurata. Hasil ‘masterpiece’- nya ini berjaya menarik minat seorang sahabatnya yang juga seorang pengusaha terkenal di Perancis iaitu M. Nogue. Father Paul dan M. Nogue bekerjasama dalam membuka kilang yang memproduksi bahan-bahan fabrik daripada sutera labah-labah.

Salah satu karya mereka, pernah dipertontonkan kepada umum di majlis Paris Exposition pada tahun 1898. Tetapi sayang, segala karya dan hasil kerja yang diciptakan oleh dua orang bangsawan Perancis ini hilang ditelan zaman.

Daripada kisah sejarah inilah, dua orang lelaki iaitu Simon Peers, seorang sejarawan British dan Nicholas Godley, seorang usahawan terkenal dari Amerika Syarikat, berkolaborasi dalam merealisasikan cita-cita mengembalikan karya sejarah yang pernah terkubur tersebut.

Dalam lima tahun itu, Peers dan Godley menyatakan mereka memerlukan sekurang-kurangnya sebanyak 100 juta ekor labah-labah betina spesis Nephila Inaurata yang ditangkap disekitar pulau Madagascar sendiri. Mereka menyatakan, seekor labah-labah betina mampu menghasilkan sutera seminggu sekali sahaja.

Tempoh labah-labah ini menghasilkan sutera adalah pada musim hujan iaitu diantara bulan Jun dan Oktober. Setelah labah-labah betina kehabisan suteranya, ia akan dihantar kembali ke habitat asal masing-masing, jadinya tiada kecederaan atau kematian jiwa dilaporkan. Labah-labah menghasilkan sutera dari organ yang dikenali sebagai “spinning wart” (di punggung). Manusia tiada ‘spinning wart’, tetapi hanya ada lubang dubur sahaja.

Setelah melabur sebanyak £ 300,000 (USD 395820/RM 1.625.842) selama lima tahun lamanya, maka kain yang 100% asli dari sutera labah-labah berukuran 10×4 meter berjaya disiapkan pada tahun 2009 oleh 70 orang tenaga kerja. Sekarang, kain ini dipamerkan di London’s Victoria and Albert Museum.

Setelah beberapa tahun kemudian, mereka meneruskan projek ini semula dengan menenun sehelai jubah yang 100% daripada sutera labah-labah juga. Dan hasilnya sangat mengkagumkan. Ini bukanlah kain dan jubah biasa, tetapi ia adalah karya yang paling mahal dan bersejarah.

Bukan senang nak hasilkan kain tekstil atau jubah daripada labah-labah. Ia sangat merumitkan. Jangan pula lepas ni, kau tangkap labah-labah rumah nak buat kain sutera. Tidah usah, itu hanya perbuatan yang sia-sia dan ia boleh dikategorikan sebagai tindakan merogol serangga.

Sumber: World’s Rarest Textile is Made From the Silk of One Million Spiders (Ancient Origins).


Bagaimana Manusia Mendedahkan Maklumat Privasi Ketika Menggunakan Komputer?

Komputer hari ini digunakan secara meluas dalam setiap aspek kehidupan manusia. Cakaplah apa saja anda nak, semuanya berkait dengan komputer daripada menghantar mel elektronik (e-mel) kepada menjaga operasi sesebuah organisasi atau syarikat. Namun, kita bersikap sambil lewa dalam soal keselamatan komputer kerana menganggap ianya menyusahkan. Tetapi jika diberi alternatif ketiadaan jaringan keselamatan ini, akibatnya jauh lebih buruk. Ambil perhatian akan beberapa kesalahan yang dilakukan orang sehingga membuka ruang kepada aktiviti penggodaman.

Salah satu kecenderungan kita bila membuat kata laluan ialah memilih kata laluan yang senang dan mudah diingati. Tetapi perlu diingat, kata laluan sebegini menjadi sasaran penggodam kerana mudah bagi mereka untuk meneka kata laluan yang digunakan. Elakkan guna kata laluan mudah seperti tarikh lahir atau nama. Dan jangan guna kata laluan yang sama pada akaun-akaun lain kerana jika anda berbuat demikian, penggodam boleh saja mendapat akses kepada semua yang akaun yang dimiliki anda.

Program atau aplikasi kata laluan? Macam rumit bila kita dengar. Tetapi hakikatnya, ia beri situasi menang-menang kepada anda iaitu menyimpan semua kata laluan di bawah satu bumbung dan dilindungi oleh satu kata laluan utama. Bila anda berbuat demikian, anda tidak lagi merasa risau untuk mengingati kata laluan bagi setiap akaun yang dimiliki. Dan ada satu lagi kelebihan aplikasi/program pengurusan kata laluan, anda tidak akan cenderung menggunakan kata laluan sama untuk setiap akaun yang dimiliki.

Sistem pengesahan dua kali bukanlah perkara asing dalam soal keselamatan komputer kerana banyak digunakan oleh pihak swasta terutama pihak perbankan. Namun, tahukah anda, bila anda gunakan sistem ini, anda sebenarnya menambah lapisan keselamatan untuk komputer anda selepas kata laluan dan program/aplikasi pengurusan kata laluan? Umumnya, bila anda hendak menggunakan komputer, selain memasukkan kata laluan, anda juga perlu memasukkan teks tertentu yang dihantar ke telefon bimbit anda ke dalam komputer sebagai pengesahan sebelum menggunakannya. Tanpa sistem ini, penggodam hanya perlu mencari kombinasi kata laluan untuk menggodam akaun anda. Dengan sistem ini, mereka terpaksa mencuri telefon bimbit anda bagi mendapat akses kepada akaun komputer anda.

Kebanyakan kad kredit menawarkan perlindungan daripada penipuan tetapi secara jujurnya, baik gunakan sistem pembayaran telefon bimbit kerana selain ia lebih mudah, ia juga menawarkan perlindungan sama seperti kad kredit. Sistem seperti Apple Pay, Android Pay, PayPal dan Samsung Pay menawarkan sesuatu dipanggil tokenization, di mana sistem mencipta satu nombor kad kredit sekali guna sahaja bagi setiap pembelian yang anda buat daripada mengisi nombor sebenar kad kredit anda. Sistem ini memastikan integriti kad kredit anda terpelihara dan mengelak cubaan penggodam mencuri duit daripada kad kredit anda.

Kita semua pernah mengalaminya dan suka atau tidak, kita terpaksa menghadapinya. Menghantar e-mel sebegini antara modus operandi penggodam kerana bila kita buka atau klik sambungan yang diletakkan dalam e-mel tersebut, ia sebenarnya bagi peluang kepada mereka untuk akses sistem komputer kita termasuk maklumat sensitif daripada maklumat peribadi sehingga fail sulit. Dan penggodam ini selalunya bersembunyi di sebalik nama institusi, syarikat atau jabatan kerajaan untuk mengukuhkan kredibiliti mereka di mata pembaca. Jika dapat e-mel sebegini, jangan buka dan padamkan terus.

Bukanlah perkara asing bagi kita menggunakan Wi-Fi di tempat awam untuk tujuan seperti media sosial, membaca artikel media atau mendapatkan arah perjalanan. Tetapi jangan gunakan ia dengan niat membayar beberapa bil secara dalam talian atau masuk dalam akaun sensitif kerana ia antara tempat kegemaran penggodam untuk mendapatkan maklumat sensitif anda. Penggodam selalunya mewujudkan satu hotspot Wi-Fi terbuka di tempat sebegini untuk mendapatkan maklumat tersebut. Justeru, sekiranya anda berada di tempat awam dan anda dapati ada hotspot Wi-Fi yang tidak dikenali, pilih hotspot Wi-Fi yang kita sudah biasa guna. Dan jangan guna sambungan terbuka ini untuk mengakses maklumat bersifat sensitif.

Saya tahu ada dalam kalangan kita yang enggan menaiktaraf sistem operasi komputer masing-masing kerana menganggap ianya menyusahkan selain melambatkan urusan seharian kita. Tetapi apa kata ubah mentaliti anda sekarang dengan menaiktaraf sistem sedia ada. Ini kerana dengan serangan virus dan perisian jahat seperti Ransomware dan NoPetya, tanpa jaringan keselamatan yang terkini, komputer anda mudah terdedah kepada serangan sebegini. Tak perlu lihat jauh mana nak dapatkan penaiktarafan ini kerana pembekal sistem seperti Microsoft, Google dan Apple sentiasa menyediakan penaiktarafan terkini untuk sistem anda. Bila sistem anda sentiasa dinaiktaraf dan menepati keperluan semasa, penggodam akan berhadapan tugas sukar untuk menggodam telefon atau komputer anda.

Sumber:

Elliot, Matt. (2017). CNET.com. 7 Common Security Mistakes You’re Probably Making. https://www.cnet.com/how-to/online-security-mistakes-youre-probably-making/


Pertembungan Tamadun Islam Dengan Orang Viking

Bila sebut perihal Viking atau Norsemen, kita boleh bayangkan keganasan yang dilakukan mereka semasa menyerang kota atau kubu di Eropah dari abad kelapan hingga ke-11 Masihi seperti dipaparkan dalam drama bersiri History, Vikings. Tetapi satu perkara yang mengundang persoalan ialah wujudkah hubungan golongan ini dengan Tamadun Islam dalam abad-abad yang dinyatakan? Jika ya, apakah respon kerajaan berkenaan bila berhadapan dengan mereka?

Abbasiyah dan Charlemagne

Semasa ekspedisi menyerang dan menjarah yang dilakukan di Eropah Barat dan Eropah Timur, kumpulan Viking ini berkemungkinan sudah mempunyai hubungan dengan dunia Islam. Walaupun kumpulan ini sudah menjarah banyak tempat di Eropah, di dunia Islamlah mereka merasakan seperti berada di sebuah pasaraya besar yang menawarkan segala-galanya untuk mereka. Dan tidak mustahil pertembungan sebegini sudah berlaku semasa era kerajaan Bani Abbasiyah atau lebih tepat era Khalifah Harun ar-Rashid.

Ini kerana pada zaman berkenaan, para cendekiawan yang datang dari pelbagai latar belakang bertemu di kota Baghdad di mana mereka saling bertukar pengetahuan tentang sesuatu bidang. Dan kebanyakan karya mereka ini kemudiannya diterjemah dan disimpan di Perpustakaan Baitul Hikmah, perpustakaan terpenting dunia pada ketika itu. Dan sebut pasal kisah Viking, baginda mendapat maklumat tentang golongan itu dari Maharaja Charlemagne yang memerintah Perancis ketika itu. Hubungan khalifah Bani Abbasiyah itu dengan baginda amat rapat sehinggakan Harun ar-Rashid menghadiahkan banyak barang termasuk beberapa jenis minyak wangi dan jam air khas untuk kegunaan Charlemagne.

Charlemagne menganggap Viking satu golongan yang menyusahkan kerana kecenderungan mereka menyerang dan menjarah setiap bandar yang disinggahi kumpulan itu. Sehinggakan pada satu ketika, baginda akan menangis teresak-esak memikirkan kejahatan yang dilakukan Viking terhadap keturunannya dan rakyat baginda yang dikasihi. Namun, sentimen baginda tidak dikongsi oleh kerajaan Bani Abbasiyah yang melihat ini satu peluang menjalin hubungan ekonomi yang baik dengan pihak berkenaan. Ini kerana golongan Viking mempunyai banyak barang dagangan yang dimahukan pedagang Islam ketika itu seperti bulu, kulit, ikan, madu dan gading.

Dan sebagai pertukaran, mereka mahukan kuantiti perak yang banyak dan dianggap berharga kepada mereka. Jika tidak, mengapa banyak duit syiling perak zaman Abbasiyah banyak ditemui di Rusia dan negara-negara Baltik seperti dilaporkan Timothy F. H. Allen, Joseph A. Tainter dan Thomas W. Hoekstra dalam buku mereka Supply-Side Sustainability. Selain itu, kota-kota yang pernah dikuasai Viking seperti York dan Dublin dikatakan menggunakan duit dirham sebagai mata wang utama mereka dari abad ke-10 hingga abad ke-12 Masihi. Duit perak ini menjadi kegilaan Viking dan dianggap punca berlakunya Era Viking. Dan menurut Profesor Thomas S. Noonan, ini turut menjelaskan mengapa mereka suka berlayar ke Timur. Para pedagang Islam suka mendapatkan barangan yang dibuat dari bulu musang hitam, bulu yang amat digemari ramai ketika itu.

Seperti mana golongan Viking keluar mengembara dari masa ke masa, begitu juga golongan cendekiawan Islam yang dihantar pemerintah mereka untuk mengembara dan menimba seberapa banyak pengetahuan sepanjang pengembaraan mereka. Menerusi interaksi mereka dengan orang Viking, mereka menggelar golongan tersebut Rus dalam Bahasa Arab. Sementara orang Rusia pula menggelar orang Viking sebagai Oleg. Salah seorang daripada Oleg ini iaitu Oleg dari Novgorod mendarat di Rusia dengan sekumpulan orang Rus.

Andalusia

Cendekiawan Islam mempunyai pandangan berbeza-beza tentang orang Viking. Bagi kerajaan Abbasiyah, mereka dianggap pedagang asing yang datang dari tanah yang jauh. Tetapi berbeza pula dengan cendekiawan Islam yang menetap di kawasan berlakunya serangan Viking terutama Andalusia. John M. Riddle dalam bukunya A History of the Middle Ages menulis selepas kegagalan ekspedisi mereka melawan Alfonso I dan Austria, orang Viking mula menyerang wilayah yang dikuasai kerajaan Bani Umayyah yang berpangkalan di Andalusia ketika itu.

Antara wilayah yang menjadi sasaran ialah Lisbon dan Seville. Murka dengan serangan yang digerakkan orang Viking, Khalifah Abdul Rahman II (822-852 Masihi) belajar bagaimana berlawan dengan mereka sehingga mereka berputus asa dan berundur. Tatkala mereka cuba berundur dengan barang rampasan dan tawanan perang ke kapal mereka, pasukan Abdul Rahman II memerangkap mereka di pelabuhan sungai dan membakar kapal-kapal orang Viking.

Selepas usaha mereka gagal di Andalusia, orang Viking mula mensasarkan bandar-bandar pesisir pantai Afrika Utara seperti Tunis di mana ramai orang ditangkap dan dijual sebagai hamba di banyak tempat termasuk Ireland. Ada juga yang bertindak berani masuk ke Itali tetapi gagal menemui jalan ke Rom.

Walaupun serangan mereka tidak popular dalam kalangan orang Andalusia, tetapi ini menunjukkan orang Viking mahir dari segi strategi peperangan dan kekuatan tentera mereka. Jika tidak mengapa selepas berjaya menghalau keluar orang Viking dari Andalusia, Abdul Rahman II kemudiannya mengikut jejak langkah orang-orang Perancis dengan mengukuhkan pertahanan Seville sekiranya mereka mahu mencuba lagi pada masa akan datang. Ini menunjukkan bahawa Andalusia memandang berat ancaman yang dibawa orang Viking terhadap kerajaan mereka.

Selepas era penjelajahan dan penjarahan mereka berakhir terutama selepas kekalahan mereka di tangan Gonzalo Sanchez dari Aragon pada tahun 971, mereka mula menawarkan khidmat sebagai askar upahan di banyak negara termasuk kerajaan-kerajaan Islam. Buktinya, wujud bukti seorang Viking bernama Halvdan yang berkhidmat sebagai askar upahan semasa era kerajaan Rom Timur menerusi dua inskripsi rune yang ditemui di Hagia Sophia, Istanbul. Sementara kerajaan-kerajaan Islam yang merekrut mereka datang dari Andalusia atau dari wilayah-wilayah Caucasus.

Bukti pengaruh Islam ke atas orang Viking

Selain rekod bertulis seperti catatan Ahmad ibnu Fadlan, seorang pengembara Arab abad ke-10, bukti pengaruh Islam terhadap orang Viking boleh ditemui pada beberapa objek. Pada tahun 2015, sepasukan ahli arkeologi menjumpai rangka seorang wanita abad kesembilan dengan memakai cincin perak bertatahkan batu permata berwarna ungu. Cincin tersebut sudah ditemui pada akhir abad ke-19 lagi tetapi apa yang menimbulkan minat ahli arkeologi ialah inskripsi yang terkandung pada batu tersebut.

Inskripsi berbentuk Arab Kufi bila dibaca merujuk kepada perkataan il-La-La yang bermaksud demi atau kepada Allah. Walaupun pakaian yang dipakai wanita berkenaan merupakan pakaian tradisional Scandinavia tetapi keadaan rangka menyukarkan pengkaji dan ahli arkeologi menentukan jenis etnik dan agama yang dianutinya. Apakah cincin tersebut merupakan harta rampasan perang, hadiah atau sebahagian daripada pakaian tradisionalnya? Atau wanita tersebut sebenarnya sudah memeluk Islam? Ia satu soalan yang membingungkan semua sehingga hari ini.

Selain penemuan cincin itu, satu lagi penemuan mengejutkan dibuat ahli arkeologi tekstil dari Universiti Uppsala, Annika Larsson. Pada tahun lepas, semasa mengkaji kain pengebumian Viking, Larsson mendapati kain tersebut dipenuhi dengan huruf-huruf Kufi yang mengandungi nama Ali (berkemungkinan Ali bin Abi Talib r.a) dan Allah. Kain tersebut datang dari kubur-kubur kapal Viking dan dari 100 kain yang dikaji beliau, 10 kain mengandungi nama Ali dan Allah. Walaupun tidak diketahui ke mana hala tuju penemuan ini tetapi Larsson tidak menolak kemungkinan sesetengah yang dikebumikan dalam kapal tersebut merupakan orang Islam.

Ujian DNA yang dijalankan pada sesetengah mayat mendapati mereka berasal dari Parsi, satu wilayah di mana Islam merupakan agama majoriti. Bahan kain yang dijumpai ditentukan dari Asia Tengah, China dan Parsi. Kini, Larsson dan pasukannya sedang mengkaji siapa yang memakai kain berkenaan semasa dikebumikan dalam kubur kapal tersebut.

Larsson menambah, “Kajian yang dibuat melihat adat pengebumian Viking dipengaruhi idea-idea bersifat Islamik seperti kehidupan selepas kematian.” Ada juga yang berpandangan corak yang ditemui Larsson itu disalin semula pada kain pengembumian mereka selepas terpengaruh dengan hubungan dan budaya orang Islam. Tetapi bagi Larsson, ini menunjukkan kepentingan kajian sejarah terutama bagi mengelakkan sejarah dipergunakan bagi mengukuhkan naratif salah pihak-pihak tertentu.

Selain itu, Islam juga merupakan agama popular yang dianuti orang Viking terutama golongan wanita. Ini ada direkodkan dalam banyak memoir termasuk memoir ahli geografi abad ke-16 Amin Razi. Amin Razi menulis, “Mereka (orang Viking) amat menggemari daging khinzir. Ini termasuk mereka yang memeluk Islam di mana mereka masih menggemari daging binatang berkenaan.”

Di Andalusia pula, ada sekumpulan orang Viking yang memilih menetap di tenggara Seville memeluk Islam dan menjadi pembekal keju bagi wilayah Cordoba dan Seville. Di Rusia pula berdasarkan komen Andrew Marr, Oleg dari Novgorod sebenarnya sudah berkira-kira untuk memeluk Islam. Tetapi selepas diberitahu baginda perlu melepaskan alkohol selepas memeluk Islam, baginda memilih Kristian dari mazhab Yunani Ortodoks dan mendirikan batu pertama untuk sebuah gereja di Kiev.

SUMBER


Perang Dunia Kedua: Pertempuran Guadacanal

Perang telah memasuki pertengahan 1942. Pada ketika ini, Jepun tersentak dengan kekalahan laut mereka ketika Pertempuran Midway. Namun kekuatan mereka di Pasifik masih lagi menjadi masalah kepada Amerika dan sekutunya. Jepun pada ketika ini sudah berjaya menakluki keseluruhan Asia Tenggara dan kini sedang mengancam pendudukan British di India. Walaupunbegitu tentera Jepun masih lagi bermasalah untuk menawan seluruh China. Buat masa ini, mereka terpaksa berubah kepada posisi bertahan.

Selepas kekalahan Jepun ketika Pertempuran Midway, Jepun telah mula kehilangan rentak untuk menakluk keseluruhan pasifik daripada cengkaman Amerika Syarikat. Perdana Menteri Jepun, Hideki Tojo terpaksa menukar corak peperangan Jepun daripada ofensif ke defensif. Aset-aset laut Jepun sudah tidak mampu untuk berlaga dengan aset-aset Amerika yang jauh lebih banyak. Strategi perang Jepun membuatkan mereka terpaksa untuk mempertahankan semua wilayah yang menjadi pegangan mereka ketika itu seperti, Asia Tenggara, Timur China, dan beberapa Kepulauan Pasifik.

Pendudukan tentera Jepun di Pasifik amat membimbangkan Amerika Syarikat dan sekutu mereka. Hal ini kerana pangkalan-pangkalan Jepun di Pasifik akan memberikan banyak risiko kepada Amerika untuk membantu sekutunya di Asia. Sekutu Amerika yang paling berisiko ialah Australia. Bekalan senjata, makanan dan lojistik yang dihantar oleh Amerika sering diganggu oleh serangan bertali arus oleh Tentera Laut dan Tentera Udara Jepun.

Pelan Amerika

Kepimpinan tertinggi Amerika sedar jika tentera Jepun masih menghuni pulau-pulau di Pasifik, kapal-kapal bekalan mereka akan sering diganggu oleh Jepun lalu meranapkan impian mereka untuk membantu British di India. Oleh hal yang demikian, Komander Turus Tentera Laut Amerika, Laksamana Ernest King membuat keputusan untuk menawan pulau-pulau di Pasifik daripada cengkaman Jepun. Pulau pertama yang akan menjadi target utama ialah; Guadalcanal di Kepulauan Solomon.

Guadalcanal adalah sebuah pulau yang sangat memberi ancaman kepada laluan dagang Amerika. Jika pulau ini ditawan, sudah tentu Amerika akan mendapat tapak baharu untuk menempatkan tentera-tenteranya di situ lalu menyerang pendudukan Jepun di masa akan datang. Cadangan ini dikemukan kepada Presiden Amerika, Franklin Roosevelt namun beliau melarang untuk membuat serangan berskala besar terhadap Jepun. Beliau telah berjanji dengan Perdana Menteri Britain, Winston Churchill untuk memberi fokus penuh mengalahkan Nazi Jerman di Eropah.

Admiral King menjanjikan bahawa jika Guadalcanal (dan beberapa pulau berdekatannya) ditawan, Amerika akan mendapat inisiatif untuk melancarkan serangan keatas Jepun di masa akan datang. Beliau juga menyatakan bahawa Jepun kini semakin lemah akibat kekalahan mereka di Midway. Akhirnya, Roosevelt berjaya diyakinkan untuk melakukan satu serangan keatas Jepun di Pasifik.

Tentera Amerika membahagikan pentadbiran kepada dua. Bagi pasukan tentera laut, akan dikelolai oleh Laksamana Madya Jack Fletcher. Manakala pasukan darat akan diketuai oleh tentera Marines Amerika pimpinan Maj. General Alexander Vandergrift. Tentera Laut pimpinan Fletcher sudah bersiap sedia di pekeliling Guadalcanal untuk membantu pasukan mendarat pimpinan Vandergrift. Fletcher mempunyai lebih kurang 75 kapal perang berlainan jenis terdiri daripada British dan Australia di mana kapal pengangkut USS Saratoga akan menjadi flagship kepada armada ini.

Tentera yang akan mendarat di Guadalcanal ialah 1st Marine Division pimpinan Vandergrift terdiri daripada 11,000 orang tentera. Pasukan marine ini merupakan pasukan Amerika yang baru yang dilatih untuk melakukan serangan ambifia. Walaubagaimanapun, menurut Vandergrift, pasukan ini dikatakan masih ‘mentah’ kerana tiada pengalaman pertempuran sebelum ini.

Amerika mendarat di Guadalcanal

Pada malam 7 Ogos 1942, anak-anak buah Vandergrift mendarat di pesisir pantai utara Guadalcanal. Disebabkan cuaca buruk, tentera Jepun gagal mengesan pergerakkan tentera Amerika. Sehinggala pesisir pantai tersebut dibedil bertubi-tubi oleh armada pimpinan Fletcher, barulah Jepun sedar bahawa posisi mereka dalam keadaan bahaya. Pada malam ini juga, Vandergrift diarahkan untuk membahagikan tenteranya kepada dua. Satu kumpulan mendarat di Guadalcanal, dan satu lagi mendarat di sebuah pulau di utaranya iaitu Pulau Florida.

Pada pukul 9.10 pagi, tentera Marine pimpinan Vandergrift mendapat tentangan yang sedikit, selepas tentera Jepun dikucar kacirkan oleh serangan Armada Fletcher. Walaubagaimanapun, tentera Jepun yang masih hidup masih lagi teguh untuk mempertahankan posisi mereka daripada serangan tentera Marine.

Pada 8 Ogos keesokkan harinya, tentera Marine berjaya menawan sebuah lapangan terbang separuh siap milik tentera Jepun di utara Guadalcanal. Lapangan terbang ini merupakan tempat yang strategik untuk mendaratkan anggota dan bekalan kepada tentera Marine.Tentangan yang diberikan oleh tentera Jepun pada ketika ini sangat kurang sehinggakan tentera Amerika begitu senang untuk menawan lapangan ini. Nama lapangan terbang ini kemudian diberi nama Lapangan Henderson, sempena nama seorang juruterbang Amerika yang ditembak jatuh ketika mempertahankan Pulau Midway.

General Vandergrift kemudiannya mengarahkan tentera marine mereka untuk menyiapkan lapangan terbang ini agar dapat beroperasi sepenuhnya. Beliau juga membuat sistem pertahanan pekeliling sejauh 10 batu daripada lapangan terbang itu. Beliau mengetahui bahawa masih ada lagi saki baki tentera Jepun yang masih berada di pulau Guadalcanal yang sepanjang 90 batu itu. Pada 13 Ogos, Lapangan Henderson siap dalam operasi untuk mengangkut dan memunggah bekalan dan senjata.

Walaubagaimanapun Vandergrift menghadapi masalah. Beliau dan tentera Marine terpaksa memperatahankan kawasan pekeliling mereka tanpa bantuan Tentera Laut Amerika.

Pertempuran Savo Island – Kekalahan Laut Amerika

Pada malam 8 Ogos dan awal pagi 9 Ogos, sepasukan armada laut kecil milik Tentera Laut Diraja Jepun pimpinan Laksamana Madya Gunichi Mikawa. Selepas menyedari bahawa Amerika telah mendarat di Guadalcanal, Laksamana Mikawa membentuk sebuah ‘task force’ untuk memusnahkan sebarang pendaratan susulan dan kapal kapal tentera Amerika di Guadalcanal.

Manakala kawasan laut tersebut dipertahankan oleh armada gabungan pihak Berikat yang terdiri daripada Amerika, Australia dan Britain. Armada ini dipimpin oleh seorang Laksamana British, Victor Crutchley yang mempunyai 8 kapal cruiser dan 15 kapal destroyer. Namun ketika pertempuran ini, hanya 5 kapal cruiser dan 7 kapal destoryer sahaja yang terlibat.

Laksamana Mikawa berlepas dari sebuah pangkalan laut di Rabaul milik Jepun di timur Papua New Guinea pada 7 Ogos. Selepas mengharungi perjalanan lebih daripada sehari, armada Mikawa tiba di sekitar laut Guadalcanal di bahagian utara. Objektif beliau mudah, iaitu memusnahkan segala kapal-kapal musuh di sana.

Pada lewat malam 8 Ogos, armada Mikawa berjaya tiba di pesisir pantai utara Guadalcanal tanpa sebarang masalah. Maklumat perisikan mengatakan sebuah armada milik Laksamana Crutchley di sekitar utara Guadalcanal. Mikawa membuat keputusan untuk menyerang armada musuh setelah tengah malam.

Tentera Laut Jepun sangat mahir dalam serangan di waktu malam. Mikawa meletakkan Savo Island, sebuah pulau yang tidak jauh daripada Guadalcanal sebagai titik paling jauh untuk armadanya membuat serangan sebelum berpatah balik menuju semula ke Rabaul. Serangan ini perlulah dilakukan dengan senyap dan tangkas.

Pada tengah malam 9 Ogos, armada Mikawa mengesan pergerakkan armada Crutchley di selatan Savo Island. Dengan menggunakan taktik ‘one line movement’ dan membuka lampu limpah, armada Mikawa melepaskan berdas-das tembakan ke atas musuh yang dikenal pasti. Lebih kurang 50 das tembakan mengenai 4 buah kapal Laksamana Crutchley di selatan Savo Island. Sebuah kapal Mikawa terkena satu das tembakan balas namun masih lagi mampu meneruskan pertempuran.

Pergerakkan armada Mikawa dibuat tanpa henti. Beliau membuat pusingan U di pulau Savo berkenaan dan mula mencari kapal-kapal Crutchley lain di utara pulau. Mikawa menggunakan lampu limpah untuk mengesan kapal musuh. Kapal-kapal Amerika dan sekutunya yang menyangka lampu berkenaan datang daripada pasukan sahabat, dikejutkan dengan tembakan bertubi-tubi oleh armada Mikawa.

Kali ini, Mikawa membahagikan armadanya kepada dua untuk membuat pengepungan keatas kapal musuh yang berjumlah lima buah. Kali ini, kapal-kapal Amerika terperangkap di tengah-tengah bidik tembakan armada Mikawa. Lebih kurang 100 das tembakan mengenai kapal-kapal Amerika di situ.

Akhirnya pada pukul 2.15 pagi, selepas 2 jam lebih pertempuran, Mikawa meninggalkan Savo Island menuju semula ke Rabaul. Laksamana Crutchley kehilangan 3 kapal cruiser berat tenggelam, 1 cruiser ringan rosak teruk dan 2 kapal destroyer rosak, menjadikan Pertempuran Laut Savo Island merupakan kekalahan laut Amerika yang teruk di dalam ‘fair fight’.

Namun Amerika sangat bernasib baik kerana Mikawa terus beredar tanpa melakukan serangan susulan di Guadalcanal. Jika serangan susulan berlaku, sudah tentu kempen di Guadalcanal akan musnah. Keputusan Mikawa untuk tidak membuat serangan susulan kerana takut akan armada tentera udara kapal pengangkut Laksamana Fletcher. Apa yang Mikawa tidak tahu, sebenarnya armada Fletcher sudah lama meninggalkan pekeliling Guadalcanal, menjadikan tentera Marine di Guadalcanal terdedah kepada serangan armada Mikawa.

Mempertahankan Lapangan Henderson

General Vandergrift mendapat berita akan kekalahan tentera laut Amerika di Savo Island yang meragut lebih kurang 1300 nyawa. Kekalahan tersebut menyebabkan tentera marine beliau akan terdampar di situ lebih kurang sebulan. Lebih buruk lagi, armada Laksamana Fletcher sudah berundur untuk fokus kepada kempen-kempen lain di Pasifik.

Mujur pada 13 Ogos, Lapangan Terbang Henderson siap untuk beroperasi. Makanya, bekalan-bekalan serba sedikit dapat sampai ke situ menerusi pesawat-pesawat Amerika yang berpangkalan di Australia. Vandergrift dan 11,000 tentera Marine membuat sistem pertahanan seluas 10 batu persegi di perkelilingan Lapangan Henderson untuk menangkis serangan tentera Jepun sambil menunggu bekalan dan bantuan besar-besaran sampai dari arah laut.

Selepas menyedari tentang kejatuhan Pulau Guadalcanal, pemerintahan tertinggi Jepun (Imperial General HQ) mengarahkan untuk pulau tersebut diambil semula. Mereka mengarahkan Tentera Jepun Ke-17 (17th Army) pimpinan Lt. Gen. Harukichi Hyakutake untuk menggalas tugasan tersebut yang sekarang ini berpangkalan di Rabaul. Hyakutake akan dibantu oleh armada laut terbesar Jepun, ‘Combined Fleet’ pimpinan Laksamana Armada Isoruku Yamamoto yang berpangkalan di sebuah pulau Pasifik dipanggil Truk.

Namun, tentera Jepun mempunyai masalah untuk membawa masuk Tentera Hyakutake ini ke Guadalcanal kerana tenteranya sedang sibuk bertempur dengan tentera Australia di Papua New Guinea. Oleh itu, Hyakutake menghantar beberapa elemen tentera yang terdekat seperti Briged Ke-35 dan Rejimen Infantri Ke-28.

Pada 19 Ogos, Rejimen Infantri Ke-28 pimpinan Kolonel Kiyonao Ichiki berkekuatan seramai 917 orang mendarat di timur pulau Guadalcanal. Rejimen Ichiki ini memandang rendah tentang kekuatan tentera Amerika di sana mengambil keputusan untuk membuat serangan ‘Kamikaze’ ke arah Lapangan Henderson pada malam 21 Ogos. Kesudahannya apabila siang menjelma, hanya 128 orang daripada 917 orang terselamat selepas bertempur dengan tentera Marine di sana.

Pertempuran Edson’s Ridge

Pada 31 Ogos, tentera Jepun yang bertapak di barat pulau Guadalcanal diberi nafas baru apabila seramai 3,000 tentera Jepun telah tiba untuk membantu saki baki tentera Jepun di sana. Hyakutake memberi mandat kepada Maj. Gen. Kyotake Kawaguchi untuk memimpin keseluruhan tentera Jepun di Guadalcanal yang sekarang ini berkampung di sebelah barat Guadalcanal. Objektifnya mudah, menghalau tentera Amerika di Lapangan Terbang Henderson seterusnya keluar daripada Guadalcanal.

Left Kolonel Meritt Edson, komander Batalion Payung Terjun Amerika Pertama (1st Parachute Batalion) ditugaskan untuk mempertahankan kawasan lereng bukit di selatan Lapangan Terbang Henderson. Edson berjaya meneka dengan tepat bahawa serangan tentera Jepun akan berlaku di kawasan tersebut. Maklumat tersebut diterima berdasarkan dokumen yang dirampas oleh pasukan peninjau Edson pada 8 September.

Pada malam 12 September, Kawaguchi mengarahkan serangan pertama ke arah pertahanan tentera Marine. Tentera Jepun menggunakan taktik serangan malam bersama-sama serangan ‘kamikaze’ kearah pertahanan Amerika. Kolonel Edson yang memahami akan taktik ini mengarahkan tentera Marine yang berjumlah 830 orang untuk berkubu di lereng bukit bersama-sama machine gun Browning .50 caliber. Serangan ini ditangkis habis-habisan.

Walaupun tentera Marine berjaya menangkis serangan bertali arus tentera Jepun, namun ia tidak mampu untuk menafikan serangan Jepun yang berjumlah 3000 orang itu. Bahagian rusuk kiri tentera Marine di lereng bukit berjaya ditembusi tentera Jepun setelah sebuah machine gun menghadapi kerosakan yang menyebabkan posisi mereka tidak dapat dipertahankan. Oleh hal yang demikian, Edson mengarahkan tentera marine untuk membuat posisi pertahanan yang baru.

Mujur tentera Jepun tidak mara selepas menawan pertahanan rusuk kiri tentera Marine. Pada keesokkan malamnya, tentera Jepun menyerang lagi dengan harapan untuk menembusi sehingga ke Lapangan Terbang Henderson. Namun kali ini Kolonel Edson membuat persediaan lebih rapi. Selain daripada menggunakan machine gun, beliau memunggah beberapa artileri menghala kearah posisi tentera Jepun.

Serangan diteruskan juga oleh tentera Jepun namun dapat dipatahkan oleh tentera Marine. Akhirnya pada 14 September, tentera Jepun pimpinan Kawaguchi terpaksa berundur selepas kehilangan hampir 1000 orang tenteranya. Manakala tentera Marine pimpinan Edson kehilangan 104 orang dalam pertempuran di tebing bukit ini. Sebagai komander Tentera Ke-17, Hyakutake menyampaikan berita kekalahan tenteranya kepada pucuk kepimpinan di Tokyo. Hal ini menyebabkan Imperial General HQ di Tokyo memberi kepentingan yang lebih kepada pulau Guadalcanal.

Serangan Terakhir Jepun di Guadalcanal

Pada awal bulan Oktober, Imperial General HQ di Tokyo mengarahkan agar Tentera ke-17 diberikan penambahan anggota baru. Lebih kurang 20,000 tiba di Guadalcanal untuk digunakan oleh Hyakutake dalam misi untuk menawan seluruh Guadalcanal. Lt. Gen. Hyakutake meletakkan tarikh 23 Oktober sebagai tarikh serangan besar-besaran keatas Lapangan Terbang Henderson. Beliau menganggarkan bahawa terdapat lebih kurang 10,000 tentera Marine berkampung disitu. Hakikatnya, tentera Amerika mempunyai lebih kurang 23,000 tentera di situ.

Kali ini, Hyakutake sendiri akan memimpin tenteranya untuk menyerang tentera Amerika di Lapangan Henderson dari tiga penjuru; barat, selatan dan timur. Beliau dibantu juga oleh beberapa elemen armada laut Jepun pimpinan Yamamoto yang baru sahaja selesai dalam Pertempuran Kepulauan Solomon yang berjaya menenggelamkan 2 aircraft carrier Amerika; USS Hornet dan USS Wasp. Bukan itu sahaja, beliau kini mempunyai berpuluh-puluh kereta kebal untuk digunakan dalam serangan ini.

Pada 24 Oktober, elemen pertama tentera Hyakutake tiba di sebelah barat Lapangan Henderson, dipertahankan oleh Batalion Marine Ke-7 pimpinan Lt. Kol. Robert Hall yang hanya berbekalkan senjata raifal Springfield M1903, mortars dan artilleri ringan serta beberapa buah meriam anti kereta kebal 37 mm. Tentera marine tersebut berjaya mematahkan serangan bertali arus kamikaze Jepun dan membunuh seramai 1,500 orang. Tentera Amerika hanya kehilangan 60 orang.

Tentera Udara Amerika yang berpangkalan di Lapangan Henderson berjaya mengganggu serangan dari arah laut pimpinan Laksamana Yamamoto. Serangan sama dilakukan oleh Hyakutake pada 26 Oktober tetapi gagal untuk memecahkan sistem pertahanan Amerika pimpinan General Vandergrift. Tentera Jepun kehilangan rentak selepas kehilangan lebih kurang 3,000 tentera manakala Amerika hanya 80 tentera terbunuh.

Jepun Berundur

Beberapa siri serangan dilakukan oleh Jepun dapat dipatahkan oleh tentera Marine Amerika. Kekalahan Jepun disebabkan oleh taktik mereka yang masih lagi menggunakan ‘Serangan Manusia’ atau ‘Human Wave’ atau ‘Serangan Kamikaze’ sangat senang dipatahkan oleh pihak lawan. Hyakutake membazirkan segala aset ketenteraannya dengan menggunakan taktik kuno ini.

Sehingga Disember, General Vandergrift dan tentera Marine melancarkan beberapa siri operasi pembersihan dan menawan hampir keseluruhan pulau Guadalcanal. Saki baki tentera Jepun di pulau berkenaan berada dalam keadaan yang sangat lemah dek kerana kekurangan makanan, air bersih dan dilanda wabak Malaria.

Pada 12 Disember, Imperial General HQ di Tokyo mengisytiharkan bahawa Guadalcanal kini sukar ditawan dan mereka perlu meninggalkannya untuk mengelakkan kemusnahan bagi tentera Jepun. Pada 31 Disember, Maharaja Jepun meluluskan agar Guadalcanal ditinggalkan dan tentera Jepun perlu keluar daripada Guadalcanal sebelum Februari 1943.

Pertempuran Guadalcanal adalah kemenangan penting bagi Amerika. Pulau ini menjadi markas penting bagi melicinkan pergerakkan konvoi laut untuk memberi bantuan kepada sekutu-sekutunya di Asia. Selepas Jepun berundur, Guadalcanal menjadi base utama bagi tentera Amerika untuk melancarkan ofensif dan serangan keatas tentera Jepun di Kepulauan Pasifik seperti Solomon, Rabaul dan Saipan.

Selepas Pertempuran Guadalcanal, Jepun semakin jelas menunjukkan bahawa mereka terpaksa berlawan dalam posisi pertahanan. Jepun kehilangan 19,200 nyawa, 38 kapal musnah dan 880 pesawat hancur dalam Kempen Guadalcanal ini. Manakala Amerika pula, 7,100 orang mati, 29 kapal musnah dan 615 pesawat hancur. Kempen ini menyaksikan beberapa kali tentera Jepun menggunakan serangan kamikaze kearah musuh. Selain itu, kempen ini menyaksikan juga bagaimana Amerika ditundukkan oleh Jepun dalam serangan malam ketika Pertempuran Laut Savo Islands.

RUJUKAN


Melayu & Pantun Berpisah Tiada

Prof. Diraja Ungku Aziz berpendapat bahawa pantun sudah wujud sejak 800 tahun yang lampau, sebelum adanya sosok William Shakespeare, penulis romantis dari Barat. Namun demikian, tidak dapat dipastikan dengan tepat tarikh mahupun tahun sebenar lahirnya puisi Melayu ini dalam kelompok masyarakat Melayu. Hal ini kerana sedari dulu lagi pantun merupakan suatu puisi lisan sehinggalah sekarang. Ada juga yang menulis pantun dalam karya-karya sastera lama tetapi jumlahnya tidaklah banyak.

Bayangkan, setelah 800 tahun berlalu, orang Melayu zaman ini masih mampu mengenali rupa paras pantun dan tidak kurang bilangannya yang mampu menghasilkan pantun yang berkualiti. Ini merupakan hasil daripada banyak prakarsa yang dirancang untuk menyuburkan budaya berpantun dalam masyarakat Melayu. Itulah sebab mengapa tajuk artikel ini ditulis sebegitu kerana dengan usia pantun yang sudah tua, masih mampu survive dalam dunia yang sudah silih berganti revolusinya.

Tidak dapat dinafikan pantun telah menjadi trademark kepada kecerdasan dan kebestarian orang Melayu. Richard Olaf Windstedt berkata : “Tiada sesiapapun yang dapat mengagak keluasan pemikiran orang Melayu tanpa memahami pantunnya.”

Hal ini kerana puisi khususnya pantun menjadi wadah bagi orang Melayu untuk melahirkan perasaan, mengajarkan ilmu dan adab serta banyak lagi yang bersangkut-paut dengan rutin harian masyarakat Melayu. Perkara ini dapat kita perhalusi dengan melihat struktur pembinaan pantun itu sendiri untuk membuktikan keluasan pemikiran orang Melayu.

Struktur Pembinaan Pantun

Pantun Melayu selalunya mengandungi empat baris dalam satu rangkap (ada juga pantun sebanyak lapan dan 12 baris setiap rangkap) dan mengandungi dua baris pembayang maksud dan dua baris maksud.

Dalam sebuah pantun yang baik, dua baris pembayang maksud itu haruslah berkait antara satu sama lain dan perlu pula berkait dengan dua baris maksud seterusnya. Itulah mengapa dua baris awal itu dikenali sebagai pembayang maksud iaitu kerana ia menjadi acah ataupun bunga sebelum sampai kepada maksud pada dua baris yang terakhir.

Melalui pantun, dapatlah kita ramal falsafah orang Melayu yang tidak akan memisahkan antara dua perkara yang saling berkait; hidup dan mati, kaya dan miskin, cerah dan gelap, hitam dan putih, hak dan batil, pencipta dan makhluk serta banyak lagi. Orang Melayu menyedari bahawa hari yang mendung tidak selamanya mendung kerana matahari masih ada di balik mendung tersebut. Begitulah kritisnya pemikiran orang Melayu yang terzahir dalam bentuk fizikal pantun.

Pantun Melayu Hari Ini

Orang Malaysia hari ini sepatutnya bersyukur kerana masih lagi mampu mengenal dan mempelajari pantun. Pihak kerajaan melalui Kementerian Pendidikan Malaysia (KPM) telah memasukkan pantun ke dalam silibus pembelajaran di sekolah rendah dan sekolah menengah, khususnya dalam subjek Bahasa Melayu.

Sementara itu, pelbagai pertandingan pantun yang dikenali sebagai pesta pantun diperkenalkan kepada semua golongan masyarakat. Sebagai contoh, Pesta Pantun Peringkat Sekolah Rendah dan Menengah saban tahun diadakan sehingga ke peringkat kebangsaan.

Ada juga pertandingan pesta pantun yang melibatkan penjawat-penjawat awam dari pelbagai sektor dalam kerajaan. Ini menunjukkan bahawa kerajaan komited dalam memperkenal dan melestarikan puisi Melayu ini walaupun sengit bersaing dengan hiburan-hiburan yang lainnya.

Dalam lagu juga, kadang-kadang masih ada penulis lirik yang menggunakan teknik pantun dalam penghasilan lirik lagu mereka, malah lebih enak didengar lagu tersebut.

Dalam tahun 90an, Raja Irama Malaysia, Allahyarham SM Salim banyak mendendangkan lagu-lagu irama Malaysia yang kebanyakan daripadanya mengandungi lirik pantun yang puitis sekali. Memasuki era baru ini, pantun juga masih lagi berpengaruh dalam lagu-lagu genre baru, khususnya rap dan hiphop.

Walaupun lirik tersebut tidaklah 100% mematuhi hukum pembinaan pantun namun penggunaan bahasa puitis, satira dan mempunyai bunyi suku kata yang sama dibelakang setiap bait lirik membuatkan lirik tersebut seakan pantun dan menarik untuk didengar.

Kesimpulan

Pantun Melayu sememangnya tidak dapat dipisahkan dengan orang Melayu. Sekurang-kurangnya dalam majlis formal seperti majlis persaraan, perkahwinan dan konvokesyen pasti ada pantun-pantun yang dibaca walaupun pantun tersebut sudah lama digunakan. Oleh itu, kita sebagai pewaris dalam zaman yang mencabar ini, perlulah tahu serba sedikit mengenai pantun, paling kurang bila ditanya mengenai pantun tidaklah pula disamakan dengan syair atau puisi yang lainnya.

RUJUKAN :

Artikel adalah sumbangan NZ Tjokroaminoto untuk The Patriots.


Revolusi Yang Menumbangkan Monarki Iran Yang Berusia 2500 Tahun

Walaupun Sunni dan Syiah mempunyai perbezaan ketara dari segi Islam, sejarah Iran harus dijadikan iktibar untuk semua. Agama bagi Dunia Barat mungkin dianggap panduan.

Tetapi di sebelah Timur pula, akidah boleh menjadi sesuatu yang lebih kuat daripada ideologi semata-mata. Dan Iran menyaksikan suatu peralihan politik kerana beberapa faktor besar terutamanya berkaitan agama.

Apabila Ruhollah Khomeini diusir keluar daripada Iran kerana menentang Shah Reza Pahlavi, rakyat terbelah kepada dua. Pihak yang menyokong monarki masih bergelut dengan tekanan ekonomi. Jadi suara mereka tidak berdentum sekuat penyokong-penyokong barisan agamawan Syiah.

Usaha pembaratan dibawah Reza Pahlavi semakin rancak sekitar 1960-an. Aurat tidak boleh ditutup. Jadi dalam suatu pertembungan antara agama dan sekularisme, Iran menjadi medan dimana budaya Barat dikaitkan seperti w4bak yang mem4bukkan (Mackey, 1996).

Jadi setiap saat berlalu apabila Syiah nampak ditewaskan, rakyat berkabung dan bersatu untuk menentang sekularisme. Ketika ini Khomeini berada di Najaf, Iraq. Beliau masih tidak melepaskan Reza Pahlavi dalam usaha menentang sekularisme di Iran.

Ideologi Khomeinisme pun rancak menular dan menggesa supaya semua orang menentang pengaruh kapitalisme dan komunisme: “BUKAN BARAT MAHUPUN TIMUR – TETAPI REPUBLIK ISLAM!” (Wright, 2000).

Dunia mungkin tidak bersetuju dengan Khomeini. Tetapi bala buat Reza Pahlavi, rakyat Iran bersetuju dan menerima ideologi Kepimpinan Ulama dijaja Khomeini. Mereka meletakkan ideologi ini lebih mustahak berbanding solat dan berpuasa, kerana pengukuhan Syariah akan menguatkan negara daripada kemiskinan dan campurtangan asing.

Khomeini pun mengulas tentang Kepimpinan Ulama dalam bukunya Velayet-e Faqih (Wilayah Fiqh) yang disebarkan melalui khutbah masjid. Suara Khomeini bergema di Iran melalui kaset yang diseludup masuk melalui rangkaian penyokongnya.

Namun kejayaan Khomeini tidak terletak pada keupayaan diri. Sebaliknya beliau paling bersinar kerana tiada persaingan jitu. Salah seorang yang mungkin boleh menghalang kenaikan Khomeini ialah Mehdi Bazargan yang mengetuai Gerakan Pembebasan Iran selepas pemisahan dengan Barisan Nasional yang sekular.

Bazargan hanya mahu Reza Pahlavi mengikut Perlembagaan seperti termaktub. Seperti yang boleh dibayangkan, Bazargan tidak lantang berbanding Khomeini. Sementara itu Khomeini berusaha untuk menggabungkan penentang-penentang Shah. Beliau hanya tidak mengambil puak komunis sahaja.

Jadi agamawan-agamawan yang tidak mengikuti Khomeini seperti Mahmoud Taleghani dan Kazem Shariatmadari perlu menumpukan tentang masalah sosioekonomi sahaja. Inilah antara hujah utama Khomeini, kerana kerajaan Reza Pahlavi tidak telus dengan pendapatan rakyat pun tidak teratur.

Raja Kepada Raja

Hujah Ruhollah Khomeini dibuktikan Reza Pahlavi sendiri. Pada tahun 1971, Iran menganjurkan sambutan gilang-gemilang di Persepolis. Mereka menyambut ulang tahun monarki imperialis ke-2,500 dengan kemewahan ketika rakyat kelaparan (Wright, 2000). Minuman keras pun jangan cakaplah – memang banyak.

Kenaikan harga minyak global sepatutnya memajukan negara. Tetapi kerajaan Iran menjauhkan jurang antara kaya dan miskin. Tahap pembangunan bandar dan luar bandar pun begitu juga, dengan inflasi memamah sosioekonomi rakyat. Keluarga diraja pula paling banyak mengambil keuntungan daripada pengeksportan minyak.

Duit negara dianggap duit keluarga diraja, seperti zaman feudal dulu. Keluarga diraja memungut sekitar AS$20 bilion, tetapi rakyat perlu menelan kepahitan penjimatan perbelanjaan negara. Jadi tindakan kerajaan menolak rakyat ke pangkuan Khomeini (Gelvin, 2008).

Malah mencari masalah, Reza Pahlavi menukarkan Kalendar Hijrah ke Kalendar Parsi yang bermula dari pemerintahan Cyrus. Jadi tahun 1355 Hijrah menjadi tahun 2535, mengikut hayat monarki Iran. Lagi mencari masalah, Reza Pahlavi menubuhkan Parti Rastakhiz dan mengharamkan parti-parti lain.

Keahlian parti ini adalah wajib, dengan dasar agak gila. nflasi boleh dibendung melalui kadar faedah tinggi dan kawalan bekalan wang. Tetapi Reza Pahlavi menuduh peniaga membuat pencatutan harga. Kira inflasi berlaku sebab peniaga.

Dan pada tahun 1977, dua agamawan men1nggal dunia yang katanya dibvnuh kerajaan. Salah seorang ialah Mustafa Ruhollah (anak Khomeini). Dengan kem4tian ini, Khomeini kembali menjadi perhatian. Bantahan bertukar menjadi m0gokan, dengan perisytiharan undang-undang t3ntera dan kerajaan ket3nteraan.

Akhirnya kerajaan Pahlavi digulingkan, dan Khomeini kembali ke tanahair untuk menjadi Ketua Negara Iran. Iran berfungsi sekarang ini sebagai sebuah republik. Tetapi hakikatnya Ketua Negara Iran iaitu Pemimpin Agung (Supreme Leader) mempunyai kuasa bagaikan Raja juga. Khomeini memerintah sehingga 1989 yang digantikan Ali Khamenei sehingga hari ini.

RUJUKAN:

Gelvin, J.L. (2008). The Modern Middle East Second Edition. Oxford University Press. Halaman 285.

Mackey, S. (1996). The Iranians, Persia, Islam and the Soul of a Nation. Dutton. Halaman 214.

Wright, R. (2000). The Last Great Revolution. The New York Times Books. Retrieved from https://archive.nytimes.com/www.nytimes.com/books/first/w/wright-revolution.html?_r=1

Wright, R.B. (2000). The last great revolution turmoil and transformation in Iran. Knopf. Halaman 220.


Crimean Khanate: Pemegang Amanah Uthmaniyyah Berketurunan Genghis Khan

“Jika pemerintahan Uthmaniyah kecundang sepenuhnya, maka Dinasti Giraylah yang akan menggantikan mereka.”

Sepanjang abad ke-17, padang rumput di Ukraine merupakan saksi kepada siri pep3rangan yang berlarutan antara kuasa besar Eropah Timur, iaitu Empayar Uthmaniyyah, Komanwel Lithuania Poland (PLC) dan Empayar Russia.

Dalam tempoh ini, Crimean Khanate, salah satu daripada kerajaan tinggalan legasi Golden Horde dan menjadi kerajaan vassal untuk Empayar Uthmaniyyah, Crimean Khanate memainkan peranan penting dalam membantu kempen ketenteraan Ottoman menentang pertama PLC, dan kemudian melawan kuasa Russia yang semakin meningkat. Kita menyangkakan mereka hanya sekadar bernaung dibawah Daulah Uthmaniyyah, sebenarnya, lebih dari itu.

Genghis Khan adalah sosok yang penting dalam kebangkitan bangsa Mongol. Dan menurut tradisi kuno, hanya seseorang yang datang daripada garis keturunan tertentu/terpilih sahaja layak mendapatkan gelaran Khan, jadi tak mustahil lah Oghuz Khan yang dikatakan sebagai pengasas suku-suku Oghuz Turk yang juga berdar4h kerabat Ashina, dianggap sebagai lagenda nenek moyang keluarga bangsawan suku Kinik pengasas Empayar Seljuk dan suku Kayi pengasas Empayar Uthmaniyyah itu sememangnya pernah wujud dan hidup di muka bumi ini, atau mungkin lagenda mengenai tokoh itu boleh dianggap sebagai tokoh sejarah separa mitologi.

Genghis Khan berasal dari suku Mongol Kıyat yang juga dari kaum kerabat Ashina yang sama dengan Oghuz Khan. Oleh kerana itu, selain dari pencapaiannya dalam menakluk hampir seluruh benua, keturunannya dihormati oleh semua orang kerana susur galurnya yang dianggap sebagai ‘keramat”, bahkan para pemerintah Turki Uthmaniyyah yang acap kali bertembung dan pernah dikalahkan cucu Genghis Khan sendiri pun turut mengiktiraf kedaulatan ‘keramat’ yang ada pada keturunan bangsawan Kıyat House Of Borjigin.

Perkara itu kemudian ditetapkan sebagai satu tradisi yang wajib dipatuhi. Atas sebab ini, Crimean Khanate dari dinasti Giray yang berketurunan Genghis Khan ditubuhkan dan diberi kedudukan khas dalam pemerintahan Uthmaniyyah. Ia bertujuan untuk sekiranya berlaku sebarang perkara yang tak diingini kepada kedaulatan Uthmaniyyah, atau jika Uthmaniyyah berdepan masalah tidak mempunyai pewaris takhta, Crimean Han akan menjadi Ottoman Han (Sultan) berikutnya.

Sebagai keluarga kedua atau ‘pemain simpanan’ Empayar Uthmaniyah kerana mereka memegang amanah sebagai penerus legasi Uthmaniyyah sekiranya empayar itu gugur namun siapa sangka Crimean Khanate terlebih dahulu jatuh di tangan Russia pada kurun ke-17.

Walau bagaimanapun, ini boleh menyebabkan salah faham di kalangan masyarakat moden yang tidak pernah mengetahui tentang peraturan tradisi kerabat diraja Turco-Mongol ini. Genghis Khan bukanlah seorang Turk tapi dia berasal dari suku kaum yang diangkat menjadi pemerintah sebuah empayar yang sangat besar jajahan takluknya, maka keturunannya dianggap sebagai figura penting dan wajib dihormati, sehingga nama Ogedai, Güyük, Mengu, Hülegü, Abaka, Keyhatu diabadikan dalam kalendar Uthmaniyyah yang diterbitkan semasa pemerintahan Sultan Murad II pada kalendar 843 Hijriah.

Semasa abad ke-15 dan awal abad ke-16, Giray Khan merupakan posisi kedua paling berkuasa selepas Sultan Uthmaniyyah. bahkan lebih berkuasa daripada Grand Vizier. Namun selepas pemberontakan Seniz Mehmed Giray, Sultan menurunkan darjat Khan Crimean ke tahap yang setara dengan Grand Vizier. Giray Khan juga mempunyai mentadbir kerajaan mereka secara berdaulat dengan kepakaran tempatan. Mereka membuat duit syiling sendiri, membuat undang-undang dengan perintah sendiri, dan mempunyai tughra (cop mohor) mereka sendiri.

Crimean Khanate hilang pengaruh dan mula dijatuhkan perlahan-lahan setelah wilayah mereka diserap ke dalam Empayar Russia. Pada tahun 1783, Khan terakhir, Şahin Giray meneruskan penentangan sehingga tahun 1787, sewaktu dia di bawah perlindungan Empayar Uthmaniyyah dan akhirnya terbvnuh di Rhodes.

Ahli keluarga dinasti Giray yang llain dibenarkan oleh penjajah Russia untuk menetapl di istana Bakhchisaray. Putera Selim III, Qatti Giray, telah dimurtadkan oleh mubaligh lalu bertukar kepercayaan kepada agama Protestan dan berkahwin dengan seorang gadis Scottish, Anne Neilson.

Namun beberapa fakta ini mungkin boleh menjawab persoalan sebenar (yang agak sensitif di kalangan Turco-Mongol untuk dibahas) , iaitu adakah Turki dan Mongol ini serumpun? Jadi, bagaimana dengan bangsa Tatar?

Sebenarnya tiada jawapan khusus untuk soalan itu , ia ibarat persoalan “adakah Melayu dan Jawa itu serumpun”. Jawapannya adalah YA dan TIDAK. Namun yang pasti Turki dan Mongol adalah dua entiti yang memiliki budaya, bahasa dan cara hidup yang hampir sama , bahkan nenek moyang kedua-dua nya merupakan ‘jiran’ dekat dari Pergunungan Altai dan Tasik Baikal.

– Empayar Mongol sangatlah besar, oleh itu bahasa Mongol ‘terpaksa’ tersebar secara tidak langsung di seluruh dunia. Tetapi hari ini kita semua sedia maklum bahawa satu-satunya negara yang rakyatnya bertutur dalam bahasa Mongol adalah Mongolia, penutur bahasa Mongol hanya berjumlah kira-kira hanya 10 juta orang di seluruh dunia. Dalam perkembangan yang sama, bahasa Turki pula mempunyai kira-kira 170.000.000 penutur di seluruh dunia. mengatasi Mongol.

– Bahasa Turki (Turkic) adalah ditutur secara rasmi mahu pun sebagai bahasa kedua di beberapa negara yang mempunyai populasi bangsa Turk baik sebagai kaum majoriti mahu pun minoriti. Antaranya ialah;

-Republik Turki

-Kazakhstan

-Kyrgyzstan

-Turkmenistan

-Azerbaijan

-Uzbekistan

-Persekutuan Rusia (Tuva, Tatarstan, Yakutia, -Altai, Khakassia, Bashkiria, Chuvashia)

-Ukraine (Crimea)

-Moldova (Gagauzia)

-Cyprus Utara

-Iraq (Kirkuk)

-Selatan Azerbaijan

-Afghanistan

-India, Pakistan

-China (Xinjiang)

-Mongolia (Bay-Olke)

-Tajikistan.

– Sebelum rumpun-rumpun bangsa Turk, atau suku-suku nomad yang bertutur bahasa Turkic seperti Kazakh, Tatar atau Uyghur menjadikan Islam sebagai pegangan hidup, mereka menganut kepercayaan yang serupa dengan Mongol iaitu Tengrisme, sebahagian yang lain nya menganut Buddha, Animisme , Paganisme, atau Confuciusme.

– Seperti yang kita semua tahu Genghis Khan merupakan pemburv helang yang hebat, sekurang-kurangnya dia menjadikannya sebagai minat/hobi. Tetapi pada hari ini, masyarakat Mongolia tidak memburu helang, bahkan Mongol telah teradaptasi dengan budaya China. Dalam kepercayaan kaum Mongol kuno, burung helang dianggap sebagai haiwan suci bagi mereka. Pada abad ke-21 ini orang Kazakh dan Kyrgyz masih melakukan perburuan helang.

– Terdapat dakwaan menyatakan Empayar Moghul dan Moghulistan adalah dua kerajaan yang didominasi Turki sepenuhnya tetapi mereka memperkenalkan diri mereka dengan identiti yang sedikit berbeza iaitu sebagai ‘Moghuls’. Istilah akademik merujuk mereka sebagai Moghul-Mongol. dalam bahasa Mongol dikatakan jika perkataan itu diterjemahkan, ia menjadi satu pepatah yg bermaksud Seribu Pahlawan Dari Turk.

Namun sebenarnya tidak ada perkataan KHAN dalam bahasa Mongolia. Raja Mongolia asanya dipanggil sebagai ‘Khong Tayiji’ (yang kemudian nya gelaran ini menjadi nama seorang lelaki Jurchen/Manchu yang menjatuhkan kerajaan bangsa Han, Dinasti Ming dan mendirikan empayar Manchu, Dinasti Qing) , Khan merupakan sepatah perkataan bahasa Turkic yang telah lama diangkat sebagai perkataan pinjaman dari bahasa Parsi.

Mongol sebenarnya satu bangsa yang suka menyerap budaya asing lalu diolah supaya sesuai dengan identiti mereka. malahan sistem karekter tulisan Turkic Uyghur telah diangkat sebagai sistem tulisan rasmi Mongol oleh Genghis Khan dan diteruskan oleh Kublai Khan dengan menjadikannya sistem tulisan rasmi kerajaan setelah Mongol menakluk China dan menubuhkan Dinasti Yuan.

Keterangan gambar :  Potret Sahip Giray II Khan, Khan Crimea tahun 1771-1775

RUJUKAN:

– Quora.com

– Sovereignty and Subordination in Crimean-Ottoman Relations by Natalia Królikowska

– (Nihal Atsız, Osmanlı Tarihine ait Tarihî Takvimler, s 92-94, İstanbul 1961, Küçük aydın Basımevi).